Portal Mandarin: Masyarakat Cina masih tak faham bahasa kebangsaan?

BANGI, 30 Muharram 1442H, Jumaat – Tindakan Suruhanjaya Pencegahan Rasuah Malaysia (SPRM) melancarkan portal berbahasa Mandarin menimbulkan persoalan sama ada ramai dari masyarakat Cina tidak memahami bahasa kebangsaan mahupun bahasa Inggeris.

Sekiranya benar, Presiden gerakan Islam Ikatan Muslimin Malaysia (ISMA), Haji Aminuddin Yahaya mengajak semua pihak merenung kembali di manakah silap dalam membentuk sebuah masyarakat Malaysia berteraskan identiti nasional selama ini.

Katanya, selepas lebih 60 tahun, sepatutnya semua orang fasih berbahasa kebangsaan, bukan setakat faham sahaja.

“Tetapi apa yang berlaku jauh lebih teruk, faham pun tidak. Sudahlah tidak faham, kerajaan perlu keluarkan dana untuk membangunkan kemudahan untuk memahami sesuatu dalam bahasa ibunda. Mungkin kita tidak perasan atau lupa, bahawa banyak lagi tempat yang memerlukan ‘terjemahan’.

“Contohnya di mahkamah, betapa ramainya rakyat Malaysia yang perlukan khidmat penterjemah dalam bahasa ibunda mereka untuk urusan-urusan mahkamah termasuk perbicaraan? Itu belum lagi papan-papan tanda di kawasan-kawasan tertentu yang dipenuhi dengan bahasa Mandarin.

“Malah, sewaktu pilihan raya pun penuh dengan poster-poster kempen dalam bahasa Mandarin jika kita pergi ke kawasan-kawasan majoriti Cina. Lihat sahaja sewaktu Pilihan Raya Negeri (PRN) Sabah ini, tidak perlu ke sana pun. Pergi sahaja ke laman-laman Facebook parti-parti Cina bertanding,” katanya dalam satu kenyataan.

Bagi beliau, antara masalah terbesar ialah sistem sekolah vernakular yang terlalu mengakar dan besar di negara sehingga ada segmen masyarakat tertentu yang tercicir dan terperangkap dengan ‘bubble’ mereka tersendiri.

Haji Aminuddin yakin sekiranya dari kecil tidak terdedah dengan bahasa kebangsaan dengan baik, tidak mustahil apabila besar nanti akan hadapi masalah memahami bahasa Melayu.

“Bukan setakat bahasa kebangsaan sahaja, mungkin ramai yang janggal dengan abjad tulisan rumi. Sebab itulah terjemahan bahasa Inggeris pun ramai yang tidak faham sehingga perlukan terjemahan bahasa Mandarin.

“Dan tidak terkejutlah jika ramai yang ‘fobia’ apabila melihat tulisan Jawi!,” katanya.

Terdahulu, SPRM melancarkan portal berbahasa Mandarin bagi memenuhi keperluan masyarakat Cina mendapatkan maklumat mengenai pencegahan rasuah dan perkara-perkara berkaitan suruhanjaya ini.

SPRM berharap dengan kemudahan terbaharu ini, ia dapat meningkatkan lagi keyakinan dan pengetahuan masyarakat Cina terhadap SPRM dan agenda antirasuah di samping menyebar luas mesej pendidikan pencegahan rasuah.


COVID-19: Jumlah kes di Jepun cecah 100,000

TOKYO, 13 Rabiulawal 1442H, Jumaat – Jumlah kumulatif kes COVID-19 di Jepun meningkat 100,000 pada Khamis, disebabkan peningkatan kes baharu ekoran pembukaan semula aktiviti ekonomi, lapor agensi berita Kyodo.

Bilangan kes sehari yang dicatatkan di seluruh negara pada Khamis sebanyak 809 buat pertama kali melepasi angka 800 sejak 29 Ogos.

Jumlah keseluruhan itu merangkumi kira-kira 700 kes membabitkan kapal persiaran Diamond Princess, yang dikuarantin di Yokohama pada Februari. Terdapat lebih 1,700 kematian sehingga kini.

Jangkitan memuncak pada Ogos sekitar 1,600 kes dan sejak itu jangkitan mula perlahan, tetapi pakar memberi amaran akan trend kenaikan dijangka berlaku lagi.

Menurut data Johns Hopkins University, jumlah kumulatif kes di Jepun berada di kedudukan ke-49 di dunia.

Situasi di Jepun lebih buruk berbanding negara jiran seperti Korea Selatan dan Taiwan, yang bertindak pantas untuk menyekat perjalanan dan menghapuskan kluster jangkitan.

Jepun juga sedang dilanda musim selesema, yang diburukkan lagi dengan COVID-19 yang memberi tekanan pada sistem perubatan.

Perdana Menteri, Yoshihide Suga berjanji untuk terus menyokong hospital dan mendapatkan vaksin yang cukup untuk seluruh penduduk Jepun menjelang separuh pertama 2021. – Bernama


PM Palestin kecam serangan Israel di Tebing Barat

RAMALLAH, 18 Rabiulawal 1442H, Rabu – Perdana Menteri Palestin Mohammad Shtayyeh pada Selasa malam mengecam serangan oleh tentera Israel di penempatan Badwi Palestin di Tebing Barat, lapor Agensi Anadolu.

Serangan di bahagian timur Tubas memusnahkan 11 rumah pada Isnin, menjadikan sekurang-kurangnya 85 orang kehilangan tempat tinggal termasuk 35 kanak-kanak, menurut Shtayyeh.

Beliau menuntut masyarakat antarabangsa untuk menghalang Israel menghancurkan daerah-daerah yang menjadi penempatan masyarakat Badwi dan memberikan perlindungan kepada rakyat Palestin daripada pelanggaran tersebut.

Shtayyeh berkata ia adalah satu lagi pelanggaran undang-undang antarabangsa dan memusnahkan kemungkinan penubuhan sebuah negara Palestin yang merdeka.

Beliau berkata serangan terbaharu berlaku ketika seluruh dunia tertumpu pada pilihan raya presiden Amerika Syarikat dan serangan itu bertujuan untuk menutupi jenayah oleh tentera Israel.

Tebing Barat, termasuk Baitulmaqdis Timur, dipandang sebagai wilayah yang diduduki di bawah undang-undang antarabangsa, menjadikan semua penempatan Yahudi di sana tidak sah. – Bernama


Cat warna kuning taktik pengusaha van sekolah tanpa lesen

SEREMBAN, 20 Rabiulakhir 1443H, Khamis – Mengecat van berwana kuning antara taktik pengusaha van sekolah tanpa lesen dalam melakukan perkhidmatan penghantaran pelajar ke sekolah di Negeri Sembilan.

Pengarah Jabatan Pengangkutan Jalan (JPJ) Negeri Sembilan, Hanif Yusabra Yusuf berkata, susulan itu, ibu bapa berperanan memastikan hanya menggunakan perkhidmatan van sekolah berlesen serta mempunyai permit daripada Agensi Pengangkutan Awam Darat (APAD) bagi menjamin keselamatan anak-anak.

Beliau berkata, penggunaan perkhidmatan van sekolah yang tidak sah bukan sahaja berisiko kerana kenderaan yang digunakan tidak mempunyai perlindungan insurans.

“Mereka ini mengaburi ibu bapa dengan menunjukkan van masing-masing yang dicat warna kuning itu adalah van sekolah sedangkan tiada permit serta tiada perlindungan insurans.

“Dari segi hasil risikan di kawasan sekolah di sini, terdapat beberapa van haram ini yang mengambil dan menghantar pelajar di sekolah dengan jumlah yang ramai untuk mendapatkan keuntungan lebih tanpa memikirkan aspek keselamatan dan sebagainya,” katanya kepada pemberita selepas Operasi Bas Sekolah Haram di Negeri Sembilan di sini, hari ini

Beliau berkata, antara alasan pengusaha van sekolah yang tidak memohon permit adalah mereka perlu mengeluarkan kos tinggi untuk mengikut standard ditetapkan Pusat Pemeriksaan Kenderaan Berkomputer (PUSPAKOM).

Selain itu, mereka tidak perlu melalui pemeriksaan PUSPAKOM yang diadakan secara berkala enam bulan sekali.

Mengulas lanjut mengenai operasi hari ini, Hanif Yusabra berkata operasi van sekolah tanpa permit dijalankan di sekitar Seremban melibatkan 28 anggota termasuk pegawai penguat kuasa dan anggota.

“Anggota penguat kuasa JPJ telah membuat pemerhatian dan risikan terlebih dahulu bagi mengenal pasti kenderaan-kenderaan yang beroperasi tanpa permit sah. Hasil risikan mendapati sebanyak 16 kenderaan dikenal pasti beroperasi tanpa permit yang sah,” katanya.

Hanif Yusabra berkata antara kesalahan dikenal pasti adalah di bawah Seksyen 23 (2) Akta Pengangkutan Jalan (APJ) 1987 iaitu salah guna Lesen Kenderaan Motor (LKM) dan Seksyen 90 (1) APJ 1987 iaitu tiada perlindungan insurans.  – Bernama


Takkan parti ultra kiasu nak tunjuk terang-terang mereka lawan Islam, habislah mereka

SECARA berstrategi sudah tentu ultra kiasu akan lunak dan tunjuk mereka sokong Islam, baharulah kita cair.

Takkan baharu kenal ultra kiasu, mentang-mentanglah berada dalam sepakatan, kena jugalah berhati-hati.

Ultra yang saya kenal, mereka akan terus bersikap lunak dengan Islam termasuk menyokong Palestin, memakai mafla Palestin dalam Parlimen kononnya, selagi mana kehendak mereka dipenuhi dan dapat berkuasa. Kepada ultra kiasu hari ini, paling penting, memegang kuasa. Banyak perkara boleh dibuat secara senyap.

Hujah daripada UMNO mengatakan ultra kiasu tidak menentang Belanjawan 2024 berkaitan peruntukan dalam meninggikan syiar Islam, amat naif dan begitu terdesak. Maknanya, ultra kiasu ini bukan musuh Islam. Dalam kata lain, bukan ancaman kepada Islam, pro-Islamlah.

Kalau yang bercakap itu tidak berpendidikan, saya boleh terima lagi. Tetapi yang bercakap itu terpelajar. Ada PhD lagi.

Apa dia ingat ultra kiasu itu bodoh ke? Mahu tunjukkan dan tonjolkan mereka benar-benar menentang Islam? Sudah tentu tidak.

Kalau DAP tentang belanjawan Islam secara terang-terangan, hayat mereka tidak akan kekal lama. Bukan itu sahaja, ultra kiasu akan menerima kecaman dan tentangan daripada umat Islam secara besar-besaran daripada seluruh rakyat Malaysia. Hilanglah sokongan Melayu. Terpelantinglah mereka daripada kuasa nanti.

Sudah tentu ultra kiasu ini akan diam dan akan tidak mustahil akan menyokong dan bercakap dengan megahnya, bahawa mereka menyokong peruntukan Islam dan belanjawan yang dibentangkan.

Sama juga tindakan mereka memakai mafla (selendang) Palestin, apa kamu ingat mereka benar-benar simpati dengan Palestin? Maaflah, saya amat ragu. Mengenali ultra kiasu sekian dengan kata-kata “langkah mayat aku jika mahu tegakkan negara”, kata-kata ini sahaja sudah cukup membuktikan siapa ultra kiasu? Jika dia faham asal-usul dan sejarah negara ini, pasti kenyataan ini tidak keluar. Ini belum masuk bukti-bukti yang lain.

Kepada ultra kiasu, cuba kamu cuba baca komen-komen bukan Islam rakyat Malaysia dalam media sosial berkaitan dengan Palestin, yang ramai pengikut kamu, kebanyakan mereka mengutuk tindakan Hamas dan menghina umat Islam Palestin.

Apakah kamu tidak membaca sokongan dan simpati pemimpin ultra kiasu Singapura terhadap Israel. Kenapa pemimpin tidak mengeluarkan kenyataan yang sama terhadap Hamas dan Palestin? Kenapa selama ini saban hari umat Islam Palestin dibunuh, pemimpin ultra kiasu semua ini tidak keluarkan kenyataan.

Tiba-tiba dalam keadaan, umat Islam bersentimen, bukan main lagi ultra kiasu Malaysia memakai mafla menyokong Palestin. Tengok dahi dia kita sudah kenal siapa wakil rakyat ini?

Kalau ultra kiasu ini benar-benar ikhlas, tegurlah kenyataan pemimpin ultra kiasu Singapura itu yang menyokong Israel, kenapa kamu diam? Kamu ultra kiasu mungkin boleh kaburi mata mereka yang buta, tetapi bukan sayalah. Saya tahu hati perut kamu sejak penubuhan kamu lagi, bermula di Singapura, sehingga lahirnya anak butir kamu di Tanah Melayu.

Sebab itu, saya amat hairan kenapa pemimpin Melayu UMNO begitu mudah tertipu dan terkabur matanya, dengan mudah mengatakan ultra kiasu bukan ancaman kepada Islam. Semua ini gara-gara terdesak dan kemarukkan kuasa.

Nasihat saya, berkawanlah dengan kawan seagama yang ikhlas, berkawanlah juga dengan bukan Islam yang ikhlas, tetapi bukan dengan ultra kiasu. Sejarah mereka dan perjuangan Malaysian Malaysia serta negara sekular, amat meragukan untuk saya bersangka baik dengan mereka. Saya yakin ramai bukan Islam yang ikhlas dan memahami sejarah dan Islam untuk kita kawani dan percayai.

Kita bukan satu dua bulan mengenal ultra kiasu ini, tetapi sudah lama. Sebab itu, bila dah berkawan dan ‘bercium mulut’ atas asas politik, perlulah berhati-hati dalam menilai kawan dan lawan.

Musuh Islam tetap musuh Islam. Mereka bersetuju, tidak bermakna itu satu sokongan terhadap Islam. Strategi amat penting.

Saya tidak berapa pasti berapa peruntukan yang disediakan peruntukan kepada agama dan ajaran bukan Islam. Saya yakin pasti ada, termasuk peningkatan dalam peruntukan, jika ada peruntukan besar terhadap Islam. Mesti ada ‘win-win’.

Apakah kamu ingat, bila peningkatan kepada belanjawan Islam akan berlaku pengurangan belanjawan bukan Islam. Tidak begitu sifatnya, jika kamu mengenali ultra kiasu.

Jika kamu masih samar lagi dalam mengenali ultra kiasu, biar aku terangkan. Dalam Parlimen semalam, apabila parti mereka dilabelkan sebagai kafir, bukan main lagi mereka membela bangun, terutama sarjan calit tiga itu berkata, dalam parti mereka juga ada wakil rakyat Islam, tidak boleh dilabelkan sebagai kafir. Bagusnya, dia sedar, bahawa parti mereka yang menjunjung sekularisme itu adalah kafir.

Bagi mengaburi mata kita semua, dia bangun berkata, dalam parti mereka juga wakil rakyat beragama Islam, maka tidak boleh dikatakan kafir. Sedangkan perkataan kafir yang dibangkitkan dalam konteks dan teks berbeza. Inilah wayang tongkol ultra kiasu untuk kaburi mata kita semua agar bersimpati dengan mereka.

Sebagai makluman sahaja, wakil rakyat Melayu dalam parti ultra kiasu hanya jadi pak pacak, bagi menunjukkan mereka ini parti berbilang kaum. Jika kamu ikhlas, lantiklah mereka ini sebagai presiden parti kamu.

Sama seperti kedudukan Melayu di Singapura. Apakah kamu ingat, orang Melayu akan diberikan jawatan tinggi yang strategik kepada orang Melayu, apabila mereka mendapat kuasa. Sehingga kini, orang Melayu masih tidak dipercayai. Tidak diberikan memegang jawatan strategik, dalam imigresen, pasukan keselamatan dan lain-lain berkaitan dengan pertahanan dan keselamatan.

Jawatan apa yang diberikan bagi menyejukkan dan mencairkan hati orang Melayu? Jawatan presiden yang tidak ada kuasa. Jika kamu benar ikhlas, lantiklah jadi ketua panglima angkatan tentera, ketua polis atau ketua imigresen. Kalau tak boleh, satu cukuplah.

Sebagai akhirnya, saya ingin ingatkan bahawa parti ultra kiasu di Singapura dan di negara kita, kedua-duanya adik-beradik. Jika mereka menyokong Israel dan simpati terhadap Israel, begitu juga dengan ultra kiasu dalam negara ini. Mereka yang katakan sokongan dan memakai mafla itu hanyalah wayang tongkol sahaja.

Prof Dr Mohd Ridhuan Tee Abdullah


Kes COVID-19 meningkat, Itali perketat protokol kesihatan

ROM, 1 Zulhijjah 1443H, Jumaat – Itali pada Khamis mengemas kini protokol kesihatan COVID-19 di tempat kerja, susulan jumlah jangkitan di negara itu terus meningkat.

Peraturan baharu itu, yang dibangunkan Kementerian Buruh dan Dasar Sosial dan Kementerian Kesihatan, mewajibkan penggunaan pelitup muka bagi mereka yang mempunyai risiko kesihatan tertentu, atau di tempat kerja yang mempunyai kadar jangkitan tinggi.

Garis panduan itu juga menggalakkan ‘gerak kerja pintar’ – bekerja dari rumah dan bukan di pejabat – waktu bekerja secara penggiliran dan aturan keluar masuk secara khusus di kawasan umum seperti pantri dan bilik persalinan.

Protokol itu turut terpakai bagi sektor swasta, dan pekerja diminta melakukan pemeriksaan suhu badan.

Peraturan itu dikuat kuasa susulan bilangan jangkitan bertambah teruk dalam tempoh beberapa hari kebelakangan ini.

Menurut laporan Yayasan Gimbe, sebuah entiti pemantauan kesihatan, jangkitan mingguan COVID-19 di negara itu meningkat lebih 50 peratus dalam tempoh tujuh hari lalu, berbanding seminggu sebelumnya, lapor Xinhua.

Berdasarkan data Kementerian Kesihatan, Yayasan Gimbe juga memaklumkan kadar kemasukan ke hospital akibat COVID-19 meningkat lebih 25 peratus dalam tempoh sama.

Sementara itu, mereka yang dirawat di unit rawatan rapi bertambah sebanyak 15 peratus, dan kadar kematian mingguan meningkat sebanyak 16 peratus.

Itali melaporkan lebih 83,000 kes jangkitan baharu pada Khamis, berbanding 94,000 kes sehari sebelumnya.


Majoriti rakyat negara Arab bantah normalisasi Israel

TEBING BARAT, 20 Safar 1442H, Khamis – Satu tinjauan menunjukkan penduduk di negara-negara Arab menentang pengiktirafan Israel dan hubungan yang dijalinkan dengannya, walaupun baru-baru ini para penguasa di Emiriah Arab Bersatu (UAE) dan Bahrain memutuskan untuk menormalkan hubungan dengan Tel Aviv.

Indeks Pendapat Arab 2019-2020 dilakukan secara wawancara bersemuka dengan 28,000 responden di 13 negara Arab, termasuk Jordan, Palestin, Lebanon, Mesir dan Mauritania antara November 2019 hingga September 2020.

Hasilnya menunjukkan bahawa responden memandang Israel sebagai ancaman utama yang dihadapi oleh negara mereka.

Ketika ditanya sama ada mereka akan ‘menyokong atau menentang hubungan diplomatik Israel dengan negara anda’ hanya responden di Sudan dan Arab Saudi yang dicatatkan kurang daripada 80 peratus untuk menentang perkara itu, iaitu masing-masing pada 79 peratus dan 65 peratus.

Manakala, di dua negara yang sudah mengiktiraf Israel – Jordan dan Mesir – penentangannya sangat tinggi dalam kalangan rakyat, masing-masing pada 93 peratus dan 85 peratus.

Bagaimanapun, warganegara UAE, Bahrain mahupun dari Oman yang negaranya diyakini sebagai yang berikutnya untuk menormalkan hubungan dengan Israel, tidak termasuk dalam tinjauan.

Sebilangan besar responden juga takut kepada Amerika Syarikat (AS), dengan rakyat Sudan menjadikan negara itu sebagai ancaman paling besar terhadap mereka, pada 37 kadar peratus. – Agensi


Azalina dilantik Timbalan Yang Dipertua Dewan Rakyat

KUALA LUMPUR, 21 Zulkaedah 1441H, Isnin – Ahli Parlimen Pengerang Datuk Seri Azalina Othman Said dimasyhurkan sebagai Timbalan Yang Dipertua Dewan Rakyat berkuat kuasa hari ini.

Pelantikan Azalina, 57, yang juga wanita pertama memegang jawatan itu adalah bagi menggantikan Ahli Parlimen Teluk Intan Nga Kor Ming yang meletak jawatan Timbalan Yang Dipertua Dewan Rakyat hari ini.

Terdahulu, Perdana Menteri Tan Sri Muhyiddin Yassin mengusulkan supaya Azalina dipilih menjadi Timbalan Yang Dipertua Dewan Rakyat mengikut Peraturan Mesyuarat 6 (2) yang dibaca bersama Peraturan 4 (1), Peraturan-Peraturan Majlis Mesyuarat Dewan Rakyat.

“Saya mohon mencadangkan bahawa Yang Berhormat Datuk Seri Azalina binti Othman Said, Ahli Parlimen Pengerang dipilih menjadi Timbalan Yang Dipertua Dewan Rakyat dan mengikut Peraturan Mesyuarat 6 (2) yang dibaca bersama Peraturan 4 (1) Peraturan-Peraturan Majlis Mesyuarat Dewan Rakyat, saya telah memastikan bahawa beliau bersetuju untuk berkhidmat jika dipilih,” menurut usul berkenaan.

Berkelulusan Sarjana Undang-Undang dari London School of Economics dan Diploma Undang-Undang Syariah dari Universiti Islam Antarabangsa Malaysia (UIAM), Azalina yang juga anak jati Johor berpengalaman luas dalam mengendalikan kes-kes tuntutan sivil melibatkan isu perbankan korporat dan komersial. -Bernama


250 ahli PKR cabang Ampang umum keluar parti, sokong PN

KUALA LUMPUR, 12 Zulkaedah 1441H, Sabtu – Sebanyak 250 ahli Parti Keadilan Rakyat (PKR) Cabang Ampang termasuk pemimpin peringkat jawatankuasanya hari ini mengisytiharkan keluar parti berkuat kuasa serta merta.

D. Nallan, yang sebelum ini naib ketua PKR Cabang Ampang berkata,  mereka membuat keputusan itu selepas hilang keyakinan terhadap kepimpinan Presiden PKR Datuk Seri Anwar Ibrahim, serta melihat senario pemecatan dan penggantungan ahli yang berat sebelah sehingga membawa kepada perpecahan parti.

Beliau mendakwa, kumpulan yang umum keluar parti hari ini termasuk 13 ahli jawatankuasa cabang, 12 ahli jawatankuasa Angkatan Muda dan sembilan jawatankuasa Wanita telah menyebabkan cabang berkenaan terbubar secara automatik.

“Apabila dua pertiga daripada jawatankuasa yang dipilih (keluar parti), kita ada kuasa untuk bubar PKR Cabang Ampang seperti mana termaktub dalam fasal perlembangaan parti,” katanya pada sidang media, di sini hari ini.

Nallan berkata, kumpulan itu menyokong penuh kerajaan Perikatan Nasional (PN) yang dipimpin Perdana Menteri Tan Sri Muhyiddin Yassin dan akan bergerak menggunakan platform baharu menerusi badan bukan kerajaan (NGO) iaitu Pengerak Komuniti Negara, Nation of Women (NOW) dan Pemuda Negara. -Bernama


Solat Tarawih dibenar di masjid, surau pada Ramadan ini

KUALA LUMPUR, 29 Rejab 1443H, Khamis – Menteri di Jabatan Perdana Menteri (Hal Ehwal Agama) Datuk Idris Ahmad hari ini memberi jaminan solat sunat Tarawih dibenarkan dilaksanakan di masjid dan surau di seluruh negara pada bulan Ramadan ini.

Idris berkata pelaksanaan solat Tarawih berkenaan akan dilaksanakan berpandukan prosedur operasi standard (SOP) lebih longgar yang akan diumumkan kelak.

Menurutnya setakat ini SOP itu masih belum diputuskan, namun operasi masjid akan berjalan seperti biasa meskipun ketika ini situasi COVID-19 dalam negara masih mencatatkan angka melepasi 20,000.

“SOP nanti akan agak longgar, bergantung kepada keadaan semasa. Kita akan ikut nasihat daripada KKM (Kementerian Kesihatan ) dan buat panduan Tarawih dari situ,” katanya kepada media selepas merasmikan Majlis Pelancaran Sumbangan Tablet kepada Pelajar dan Bantuan WiFi Majlis Agama Islam Wilayah Persekutuan (MAIWP) di Surau Jumaat At-Taqwa, Projek Perumahan Rakyat (PPR) Kg Baru Air Panas, di sini.

Menurutnya SOP dikeluarkan KKM itu akan dibincangkan bersama pihak berkuasa agama Islam negeri untuk tindakan selanjutnya mengikut negeri masing-masing.

“Insya Allah imarah masjid tahun ini akan berjalan. Kita doa kepada Allah SWT supaya COVID-19 (penularan) tidak serius. Kalau semakin teruk, kita akan ikut nasihat KKM dan bila sudah ada SOP baharu, kita akan jaga elok-elok,” katanya. – Bernama


TH kaji keperluan bayaran haji bersasar, bantu golongan B40

KUALA LUMPUR, 11 Ramadan 1443H, Rabu – Lembaga Tabung Haji (TH) sedang mengkaji keperluan untuk membuat penstrukturan bayaran haji secara bersasar mengikut tahap kemampuan dan pendapatan jemaah bagi membantu mereka yang berhasrat mengerjakan ibadah itu.

Pengarah Eksekutif Haji TH, Datuk Seri Syed Saleh Syed Abdul Rahman berkata, penstrukturan bayaran haji tersebut boleh membantu bakal jemaah haji, terutama golongan B40 untuk menunaikan Rukun Islam kelima itu walaupun kurang berkemampuan.

Beliau berkata, setakat ini belum ada sebarang keputusan dibuat mengenai perkara itu memandangkan ia perlu mengambil kira maklum balas daripada pelbagai pihak.

“Secara kasarnya ada jemaah haji muassasah, ada jemaah haji pakej swasta. Jemaah haji pakej swasta ini adalah mereka yang berkemampuan yang tidak perlu bantuan kewangan manakala golongan jemaah haji muassasah ada pelbagai kategori termasuk golongan berpendapatan rendah.

“Memang kami mengambil kira perkara ini dan kami mendapat maklum balas daripada pelbagai pihak termasuk ahli ekonomi, akademik, ejen pelancongan dan juga kerajaan sama ada perlu membuat satu lagi struktur bayaran haji yang berbentuk bersasar untuk melihat dari segi kemampuan masing-masing,” katanya.

Beliau berkata demikian dalam program Ruang Bicara terbitan Bernama TV dengan tajuk ‘Memahami Isu Kos, Bantuan dan Bayaran Haji’ di sini malam tadi.

Dalam program itu, Syed Saleh turut menafikan peningkatan kos menunaikan haji bagi jemaah muassasah pada tahun ini disebabkan masalah kewangan dihadapi TH memandangkan pihaknya telah mengumumkan agihan keuntungan kepada pendeposit sekali gus menunjukkan kedudukan kewangannya berada dalam keadaan baik.

Beliau berkata, peningkatan kos menunaikan haji tidak berkait dengan kedudukan kewangan TH, sebaliknya ia lebih kepada faktor inflasi, percukaian dan perkhidmatan lain di Arab Saudi.

Mengulas lanjut, Syed Saleh berkata, kos haji adalah adalah kos keseluruhan untuk jemaah mengerjakan ibadah itu merangkumi bayaran haji dan bantuan kewangan haji, dan ia dipecahkan kepada kos langsung dan tidak langsung.

“Kos langsung adalah kos perlu dibayar bagi mengerjakan haji seperti penerbangan, penginapan, makanan, pengangkutan bas serta perkhidmatan disediakan Arab Saudi manakala kos tidak langsung adalah perkhidmatan dan kemudahan disediakan TH secara percuma kepada jemaah seperti penerbitan buku, kursus haji, bayaran petugas serta perkhidmatan kesihatan dan lain-lain.

“Bantuan kewangan haji adalah bayaran ditanggung oleh TH untuk seorang jemaah manakala bagi bayaran haji pula adalah bayaran perlu ditanggung jemaah untuk menunaikan ibadah itu,” katanya.

Ditanya mengenai jangkaan jumlah kos dan bayaran haji untuk tahun ini, Syed Saleh berkata perkara itu akan diumumkan dalam masa terdekat.

Menurutnya, ketika ini TH sedang menunggu kerajaan Arab Saudi untuk mengumumkan jumlah kuota bilangan jemaah Malaysia yang dibenarkan untuk menunaikan ibadah itu pada musim ini.

Pada 9 April lepas, Kementerian Haji dan Umrah Arab Saudi mengumumkan jumlah jemaah haji yang dibenarkan bagi musim haji 1443Hijrah/2022 Masihi terhad kepada sejuta jemaah tempatan dan antarabangsa.

Kementerian itu menyatakan jumlah jemaah antarabangsa untuk tahun ini akan mengikut kuota yang diperuntukkan kepada setiap negara berkenaan dengan mengambil kira pematuhan semua kriteria penjagaan kesihatan.

Antara kriteria ditetapkan adalah jemaah perlu berumur di bawah 65 tahun dan telah melengkapkan vaksin COVID-19 asas yang diluluskan Kementerian Kesihatan Arab Saudi selain wajib menyerahkan keputusan negatif ujian PCR COVID-19 dalam tempoh 72 jam sebelum berlepas.

Untuk rekod, tahun lepas Arab Saudi membenarkan hanya 60,000 jemaah domestik meliputi warganegaranya dan warga asing yang berada di negara itu untuk menunaikan haji. – Bernama


Turki kecam kekerasan tentera Myanmar terhadap orang awam

ANKARA, 17 Rejab 1442H, Isnin – Turki pada Ahad mengecam tindakan tentera Myanmar yang menggunakan kekerasan terhadap penunjuk perasaan, lapor Agensi Anadolu (AA).

“Kami bimbang dengan ketidakstabilan di Myanmar yang semakin merosot selepas rampasan kuasa tentera pada 1 Februari 2021.

“Kami mengggesa langkah segera diambil untuk memulihkan demokrasi bagi mengekalkan keamanan dan kestabilan di negara ini dan mengakhiri keganasan terhadap penunjuk perasaan,” kata Kementerian Luar dalam satu kenyataan.

Sebelum ini, Pejabat Hak Asasi Manusia Pertubuhan Bangsa-Bangsa Bersatu juga mengecam peningkatan kekerasan terhadap penunjuk perasaan anti-kudeta dan terdapat maklumat sahih menyatakan sekurang-kurangnya 18 kematian dan lebih 30 yang lain cedera.

Menurut saksi dan laporan media tempatan, penunjuk perasaan diserang dengan gas pemedih mata, peluru getah serta bom tangan ketika polis dan tentera meningkatkan tindakan keras terhadap kempen menentang rampasan kuasa tentera baru-baru ini.

Myanmar menyaksikan tunjuk perasaan besar-besaran sejak tentera mengisytiharkan perintah darurat pada 1 Februari selepas menahan Aung San Suu Kyi dan pemimpin kanan Liga Demokratik Kebangsaan (NLD). – Bernama


Kenapa pampasan penyelesaian tuntutan Apandi dirahsiakan?: Tun M

BANGI, 26 Rejab 1444H, Jumaat – Tun Dr Mahathir Mohamad mempersoalkan tindakan kerajaan merahsiakan terma-terma penyelesaian tuntutan Tan Sri Mohamed Apandi Ali terhadapnya dan kerajaan, berhubung penamatan kontrak sebagai Peguam Negara.

Bekas Perdana Menteri itu turut keliru dengan keputusan Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman.

“Saya keliru dengan keputusan Azalina untuk merahsiakan penyelesaian tuntutan Apandi berhubung pampasan bagi pemecatan beliau.

“Mohamed Apandi yang merupakan bekas Peguam Negara bagi kerajaan Perdana Menteri ke-6, Datuk Seri Najib Razak telah membuat tuntutan beliau secara terbuka, malah beliau mengumumkan jumlah itu sebanyak RM2,233,599.36.

“Namun, pampasan yang dibuat oleh kerajaan adalah rahsia. Kenapa?,” soalnya dalam kenyataan di Facebook, hari ini.

Menurut Dr Mahathir, beliau mempunyai sebab untuk mengetahui perkara itu kerana percaya bahawa Apandi tidak layak mendapat pampasan berkenaan.

“Saya mempunyai sebab untuk mengetahui sebabnya kerana saya tidak fikir Apandi layak mendapat pampasan itu sama sekali,” katanya.

Rabu lalu, Azalina menerusi jawapan bertulis menjelaskan Mohamed Apandi dan Jabatan Peguam Negara telah bersetuju untuk tidak mendedahkan syarat penyelesaian itu.

Katanya, keputusan itu diklasifikasikan sebagai rahsia di bawah Akta Rahsia Rasmi 1972.

Katanya, kes sivil tersebut telah diselesaikan di luar mahkamah atas persetujuan kerajaan tanpa sebarang pengakuan liabiliti.


Omicron mungkin sudah ada dalam komuniti: KP Kesihatan

BANGI, 20 Jamadilawal 1443H, Sabtu – Ketua Pengarah Kesihatan, Tan Sri Dr Noor Hisham Abdullah menyarankan orang ramai untuk mengambil dos penggalak susulan kebimbangan terhadap penularan varian baharu COVID-19, Omicron.

Ini kerana, beliau berkata, varian yang pertama kali dikesan di Afrika Selatan itu berkemungkinan sudah berada dalam komuniti.

Katanya, sebanyak 62 kes Omicron telah disahkan dengan jujukan genomic penuh, manakala 94 kes lagi telah dikesan namun belum disahkan dan ujian penuh sedang dijalankan.

Serentak itu, Dr Noor Hisham menggesa orang ramai untuk mematuhi prosedur operasi standard (SOP) yang ditetapkan dan amalkan kaedah ‘TRIIS’ walau di mana pun berada.

Untuk makluman, kaedah TRIIS adalah uji, lapor, asing, maklum dan dapatkan rawatan.

Individu yang mengalami gejala jangkitan seperti hidung berair, demam atau batuk perlu segera lakukan ujian pengesanan COVID-19 secara kendiri dan melaporkan keputusan – sama ada negatif, positif atau tidak sah – secepat mungkin di aplikasi MySejahtera.

Lakukan pengasingan kuarantin kendiri dengan segera dan penuh disiplin sekiranya positif COVID-19, selain mematuhi perintah pengawasan dan pemerhatian di rumah (HSO) yang ditetapkan oleh Kementerian Kesihatan (KKM).

Selain itu, pesakit perlu memaklumkan kepada kontak rapat dan ahli keluarga terdekat sekiranya positif, termasuk kepada pihak berkuasa kesihatan atau Pusat Penilaian COVID-19 (CAC) berhampiran sekiranya situasi kesihatan diri semakin merosot ketika kuarantin kendiri di rumah.

Dapatkan rawatan segera di pusat perubatan atau CAC berhampiran sekiranya gejala bertambah teruk seperti kesukaran bernafas atau demam panas.


Cadangan rapatkan saf solat telah dikemukakan: Idris Ahmad

KUALA NERUS, 6 Jamadilawal 1443H, Sabtu – Cadangan supaya saf bagi solat jemaah kembali dirapatkan telah dikemukan kepada pihak berwajib.

Menteri di Jabatan Perdana Menteri (Hal Ehwal Agama), Senator Idris Ahmad berkata, buat masa ini Kementerian Kesihatan (KKM) sedang meneliti perkara itu dan kebenaran masih belum diperoleh lagi.

“Kita terpaksa akur dengan perkara tersebut demi kemaslahatan masyarakat namun akan terus berusaha untuk mencapai keputusan terbaik.

“Jabatan Kemajuan Islam Malaysia (Jakim) atau pun agensi di bawah Hal Ehwal Agama tidak ada kuasa untuk memaksa mana-mana pihak bagi perkara ini, kerana ia juga tertakluk kepada bidang kuasa agama negeri masing-masing.

“Prosesnya adalah apabila ia telah dibincang, saya akan mengarahkan Jabatan Agama Wilayah Persekutuan (Jawi) untuk dikemukakan kepada pihak Yang di-Pertuan Agong, begitu juga dengan negeri yang lain,” katanya yang dipetik portal tempatan, hari ini.

Bagaimanapun, Idris memaklumkan, keputusan itu bergantung kepada bidang kuasa kerajaan negeri masing-masing dan pandangan pihak MKN akan diutamakan.

“Mereka mempunyai pandangan sendiri, jadi kita kena hormat perkara ini, keputusan terakhir adalah tertakluk bidang kuasa di negeri itu sendiri.

“Sebab itu kita tengok kapasiti masjid dan surau di setiap negeri berbeza, seperti di Terengganu jemaah dibenarkan hadir mengikut keluasan masjid,” katanya.


Calon BN isytihar harta setelah bentuk kerajaan

CYBERJAYA, 16 Rabiulakhir 1444H, Jumaat – Calon Pilihan Raya Umum ke-15 (PRU15) dari Barisan Nasional (BN) akan mengisytiharkan harta mereka setelah dilantik sebagai anggota Kabinet, kata Khairy Jamaluddin.

Calon BN bagi kerusi Parlimen Sungai Buloh itu berkata, ia adalah selaras dengan amalan parti iaitu pengisytiharan harta akan dilaksanakan selepas kerajaan dibentuk.

“PKR nak buat tak apalah, tapi rakan PKR (DAP) pun tak ikut sama jugak. Jadi masing-masing ada pendirian. Pendirian kami (BN) adalah untuk buat (isytihar harta) setelah dilantik pada jawatan kerajaan,” katanya sebagai mengulas tindakan ahli politik dari PKR yang telah mengisytiharkan harta mereka sebelum PRU15 dan dokumen tersebut boleh dilihat menerusi laman khas https://calonkeadilan.org/.

Bercakap pada sidang media selepas merasmikan Majlis Pelancaran Pengoperasian Hospital Cyberjaya di sini hari ini, Khairy yang juga Menteri Kesihatan berkata, aspek pengisytiharan harta merupakan perkara penting dan beliau sendiri tidak mempunyai sebarang kekangan untuk mengisytiharkan hartanya.

“Saya tiada apa-apa masalah untuk isytihar harta apabila dipilih dan juga dilantik. Ini memang amalan kita sejak dulu lagi dan saya telah isytiharkan harta saya dengan Suruhanjaya Pencegahan Rasuah Malaysia (SPRM),” katanya.

Semakan menerusi laman khas tersebut menampilkan Presiden PKR, Datuk Seri Anwar Ibrahim mengisytiharkan harta lebih RM11 juta manakala Pengerusi Penasihat PKR, Datuk Seri Dr Wan Azizah Wan Ismail mengisytiharkan harta bernilai RM1.4 juta.

Sementara itu, ditanya mengenai cita-citanya untuk menjadi perdana menteri adalah sama seperti hasrat Anwar untuk menerajui negara, beliau secara ringkas berkata tidak salah bagi sesiapa untuk mempunyai cita-cita.

“Saya cuma beri bayangan yang saya ingin berkhidmat untuk negara dan juga rakyat jika diberi peluang.

“Saya juga ingin diberikan peluang kemudian nanti untuk mengemudi kerajaan kita sebab kita nak tunjuk bahawa UMNO dan BN ini tidak ketandusan pemimpin yang boleh terajui kerajaan satu hari nanti,” katanya.-  Bernama


New Zealand longgar sekatan di Auckland mulai 15 Disember

AUCKLAND, 12 Rabiulakhir 1443H, Rabu – Susulan peningkatan kadar vaksinasi, sempadan domestik bandar terbesar New Zealand, Auckland, akan dibuka semula mulai 15 Disember depan.

Kelonggaran itu kepada individu yang menerima vaksin lengkap dan mereka yang mendapat keputusan ujian COVID-19 negatif, kata Perdana Menteri, Jacinda Ardern.

“Penduduk Auckland telah berdepan sekatan untuk tempoh masa yang panjang bagi memastikan seluruh New Zealand selamat.

“Bagaimanapun dengan peningkatan kadar vaksinasi, sudah tiba masanya untuk membuka keupayaan melancong semula,” katanya pada sidang akhbar hari ini.

Auckland telah dipisahkan dari seluruh negara susulan wabak varian Delta COVID-19 pada bulan Ogos.

Ardern berkata, Kabinet akan mengesahkan keputusan untuk memindahkan Auckland dan seluruh negara kepada ‘sistem lampu isyarat baharu’ pada 29 November ini.

Keputusan itu akan menamatkan sekatan dan menggunakan penjarakan sosial serta langkah lain bagi mengehadkan penyebaran virus. – Agensi


Mengaku terima rasuah, penolong pegawai tadbir DBKL didenda RM18,000

KUALA LUMPUR, 7 Jamadilakhir 1443H, Isnin – Mahkamah Sesyen di sini hari ini menjatuhkan hukuman denda RM18,000 atau 15 bulan penjara ke atas seorang penolong pegawai tadbir Dewan Bandaraya Kuala Lumpur (DBKL) kerana menerima wang berjumlah RM2,700 daripada dua pemilik syarikat kontraktor pembersihan.

Hakim Rozina Ayob menjatuhkan hukuman itu ke atas Mohamed Helfien Nordin, 45, selepas dia mengaku bersalah atas enam pertuduhan menerima rasuah daripada dua pemilik syarikat kontraktor pembersihan, yang dimasukkan ke dalam akaun bank miliknya di Maybank Cawangan Medan Tuanku, Jalan Medan Tuanku 1 di sini, antara Januari 2014 hingga Jun 2017.

Bagi pertuduhan pertama hingga ketiga, bapa empat anak itu didenda RM3,000 bagi setiap kesalahan atau dua bulan penjara, jika gagal membayar denda tersebut manakala bagi pertuduhan keempat hingga keenam, dia didenda RM3,000 bagi setiap kesalahan atau dipenjara tiga bulan jika gagal membayar denda.

Sebelum menjatuhkan hukuman itu, Rozina menasihati tertuduh agar menjadi contoh yang baik kepada empat anaknya dan bukan melakukan perbuatan menyalahi undang-undang.

“Mahkamah memberi peluang terakhir kepada kamu untuk benar-benar berubah. Walaupun kamu mengaku bersalah, ia amat mendukacitakan kerana ia (rasuah) dilakukan oleh seorang penjawat awam. Kamu berada di lokap selama 26 hari dan mahkamah berharap ia akan menjadi pengajaran kepada kamu,” kata hakim itu.

Tertuduh yang berdiri di kandang tertuduh kemudian menjawab “Saya faham”.

Mengikut keenam-enam pertuduhan itu, Mohamed Helfien seorang Penolong Pegawai Tadbir (N29), Jabatan Pengurusan Perumahan dan Pembangunan Komuniti yang bertugas sebagai Pengurus Perumahan Zon 2 DBKL, didakwa menerima untuk dirinya wang berkenaan yang dimasukkan dalam akaun Maybank miliknya daripada pemilik syarikat kontraktor pembersihan perumahan dan rumah sampah di DBKL yang ada hubungan dengan kerja rasmi tertuduh sebagai Pengurus Perumahan Zon 2.

Dia didakwa mengikut Seksyen 165 Kanun Keseksaan dan sabit kesalahan boleh dipenjara maksimum dua tahun atau denda atau kedua-duanya.

Pada 12 Mac tahun lepas, Mohamed Helfien yang dihadapkan ke tiga Mahkamah Sesyen di sini mengaku tidak bersalah atas 120 pertuduhan menerima wang berjumlah RM82,700 daripada lima pemilik syarikat kontraktor pembersihan mengikut Seksyen 165 Kanun Keseksaan.

Pada prosiding hari ini, mahkamah mempertimbangkan 28 lagi pertuduhan mengikut Seksyen 171A Kanun Prosedur Jenayah selepas tertuduh mengaku bersalah atas enam pertuduhan di bawah Kanun Keseksaan.

Peguam C Rajsurian Pillai mewakili tertuduh manakala pendakwaan dikendalikan Timbalan Pendakwa Raya SPRM Fadhli Ab Wahab.

Sementara itu, Fadhli ketika ditemui pemberita selepas prosiding berkata 86 lagi pertuduhan yang dihadapi tertuduh di dua Mahkamah Sesyen berasingan di sini ditetapkan untuk sebutan pada 19 Januari ini. – Bernama


COVID-19: China gesa AS henti tuding jari, siasat dulu makmal sendiri

BEIJING, 15 Muharram 1443H, Selasa – China menggesa Amerika Syarikat berhenti menuding jari ke negara lain mengenai teori kebocoran makmal yang didakwa menjadi punca penularan wabak coronavirus.

China bahkan turut menggesa AS untuk menyiasat makmal biologinya sendiri.

Jurucakap Kementerian Luar Negeri China, Wang Wenbin menegaskan, AS telah mengabaikan kesimpulan laporan penyelidikan bersama pada Januari oleh China dan Pertubuhan Kesihatan Sedunia (WHO), bahawa virus tidak mungkin bocor dari makmal.

Wang mengecam fitnah Washington terhadap negara-negara lain atas krisis epidemiologi, sementara AS sendiri mungkin memainkan peranan dalam asal usul wabak virus itu.

“AS negara pertama yang memulakan penyiasatan mengenai virus. Ia juga telah memberi dana dan melakukan lebih banyak penyelidikan coronavirus berbanding negara lain,” kata pegawai China itu.

Mengulas lanjut, Wang berkata, menurut laporan, Profesor di Jabatan Mikrobiologi dan Imunologi di University of North Carolina di Chapel Hill, Prof Ralph S Baric mula menyelidik gabungan semula coronavirus pada tahun 1990.

“Pasukannya telah lama memperoleh dan mengasah kemampuan untuk menggabungkan semula dan mengubah coronavirus.

“Baric mengatakan dalam wawancara dengan media Itali, PresaDiretta pada September 2020 bahawa ‘tidak mustahil untuk membuat virus tanpa meninggalkan jejak’.

“Oleh itu, siasatan terhadap pasukan dan makmal Baric adalah perlu untuk menjelaskan sama ada penyelidikan coronavirus mereka itu telah membuat atau mencipta coronavirus baru.

“Bilakah AS dapat menjemput pakar WHO ke makmal biologi di University of North Carolina (UNC) dan Institut Penyelidikan Perubatan Tentera AS Penyakit Berjangkit di Fort Detrick (USAMRIID) untuk disiasat?,” soal Wang bertanya secara retorik.

Justeru, China mencadangkan agar AS berhenti ‘melempar kesalahan’ pada orang lain dan sebaliknya menyiasat apa yang berlaku di makmal sendiri terlebih dahulu, kata Wang. – Agensi


DAP, MCA ‘bergaduh’ lagi kali ini dalam isu pembinaan Hospital UTAR

BANGI, 16 Ramadan 1442H, Rabu – DAP mengingatkan MCA untuk tidak lupa akan projek pembinaan Hospital Kampar yang dibatalkan kerajaan Perikatan Nasional (PN), pada ketika parti berteraskan kaum Cina itu cuba membina Hospital Universiti Tunku Abdul Rahman (UTAR).

MCA melalui Timbalan Menteri Pendidikan II, Senator Datuk Dr Mah Hang Soon sedang giat mengumpul sumbangan orang ramai bagi merealisasikan usaha pembinaan Hospital UTAR yang dianggarkan bernilai RM150 juta.

Setiausaha Publisiti DAP Perak, Chong Zhe Min berkata, pada 2019, PN telah meluluskan peruntukan sebanyak RM416 juta dalam Belanjawan 2020 untuk membina sebuah hospital dan 20 klinik baharu.

Katanya, hospital yang diluluskan pembinaannya pada masa itu ialah hospital kerajaan di Kampar

Kata ADUN Keranji itu lagi, setelah peruntukkan dan tapaknya diluluskan, pembinaan Hospital Kampar sepatutnya berjalan tahun lepas tetapi PN telah membatalkannya.

“Pada tahun 2012 bekas Menteri Kesihatan, Datuk Seri Liow Tiong Lai telah mengumumkan Barisan Nasional (BN) meluluskan peruntukan sebanyak RM150 juta untuk pembinaan Hospital Kampar, tetapi rancangan pembinaannya telah dibatalkan pada 2017.

“Ketika Pakatan Harapan (PH) memerintah, projek pembinaan Hospital Kampar dirancang semula, kawasan pembinaan baru ditetapkan dan telah mendapat kelulusan kerajaan negeri.

“Parlimen juga meluluskan peruntukkan untuk pembinaan hospital ini, tapi setelah Langkah Sheraton, PN membatalkan projek ini,” katanya seperti dilapor Portal Enanyang, semalam.

Zhe Min percaya, MCA dan UTAR mampu merealisasikan impian untuk membina Hospital UTAR.


Perlis galak solat sunat Aidiladha di tanah lapang

KANGAR, 8 Zulhijjah 1444H, Selasa – Perlis menggalakkan solat sunat Hari Raya Aidiladha pada Khamis (29 Jun) ini dilaksanakan di tanah lapang dan diselaraskan pada pukul 8 pagi, sama seperti tahun-tahun sebelum ini.

Pemangku Raja Perlis, Tuanku Syed Faizuddin Putra Jamalullail bertitah, pemilihan tanah lapang berkenaan adalah tertakluk kepada ketetapan oleh Jawatankuasa Kariah Masjid masing-masing dan perkara ini selaras dengan Sunnah Rasulullah SAW.

“Walau bagaimanapun, pihak Jawatankuasa Kariah boleh mempertimbangkan penggunaan ruang di dalam masjid sekiranya terdapat keperluan bergantung kepada ruang, tempat dan bilangan jemaah yang hadir,” titah baginda menerusi satu kenyataan yang dikeluarkan oleh Majlis Agama Islam dan Adat Istiadat Melayu Perlis (MAIPs) hari ini.

Baginda bertitah, dalam keadaan cuaca yang tidak sesuai, solat sunat Aidiladha boleh dilaksanakan di ruang dalam masjid kariah masing-masing pada pukul 8.15 pagi dan hebahan berkaitan perubahan lokasi perlu dimaklumkan oleh Jawatankuasa Kariah Masjid pada pukul 7.45 pagi.

Tuanku Syed Faizuddin yang juga Yang Dipertua Majlis Agama Islam dan Adat Istiadat Melayu Perlis (MAIPs) bertitah, sebagai langkah keselamatan, jemaah digalakkan memakai pelitup muka dan membawa sejadah sendiri.

Sementara itu, mengenai penganjuran ibadah korban, baginda bertitah ia perlu mematuhi prosedur operasi standard (SOP) keselamatan dan kesihatan yang ditetapkan oleh pihak berkuasa.

“Pelaksanaan ibadah korban (penyembelihan haiwan korban) hanya boleh dilakukan di rumah sembelihan milik kerajaan atau swasta, masjid atau surau berdaftar dan premis persendirian yang mendapat kelulusan Jabatan Perkhidmatan Veterinar (JPV) Negeri Perlis,” titah baginda.- Bernama


Menteri Israel desak perkampungan di Palestin dihapuskan

TEL AVIV, 9 Syaaban 1444H, Khamis – Seorang menteri kanan rejim Israel menggesa  supaya perkampungan Huwara di Palestin dimusnahkan, beberapa hari selepas penceroboh haram mengamuk di kampung berhampiran Nablus, Tebing Barat yang diduduki.

“Saya rasa Huwara perlu dihapuskan,” kata Menteri Kewangan, Bezalel Smotrich, sambil menambah Israel harus melakukannya, lapor media.

Pada malam Ahad, ratusan penceroboh haram Israel bersenjata menyerang Huwara dan kampung berhampiran serta membakar berpuluh-puluh rumah dan kereta.

Mereka berang dengan pembunuhan dua saudara Israel oleh seorang lelaki bersenjata  di Huwara.

Seorang rakyat Palestin terbunuh dan sekurang-kurangnya 390 cedera dalam serangan itu – media Palestin melaporkan tikaman dan serangan dilakukan menggunakan batang logam dan batu.

Tentera Israel sering membiarkan serbuan peneroka serta tidak menghalangnya dan jarang mendakwa pelaku.

Serangan terhadap rakyat Palestin telah meningkat sejak akhir Disember 2022, apabila Benjamin Netanyahu kembali berkuasa sebagai Perdana Menteri.

Tentera Israel telah melakukan tiga serbuan besar-besaran di bandar Palestin sejak Kabinet baharu Israel mula berkhidmat pada penghujung tahun lalu.

Ia termasuk satu di Nablus akhir bulan lalu, yang membawa kepada angka kematian terbesar Palestin dalam satu operasi ketenteraan Israel sejak 2005.

Perdana Menteri, Palestin Mohammad Shtayyeh menggesa ‘campur tangan antarabangsa’ terhadap jenayah Israel. – Agensi


Tarekat Naqsyabandiyah al-Aliyyah Syeikh Nazim al-Haqqani dibenar diamalkan di Malaysia

PUTRAJAYA, 7 Ramadan 1443H, Sabtu – Tarekat Naqsyabandiyah al-Aliyyah Syeikh Nazim al-Haqqani dibenarkan diamalkan di negara ini seperti yang diputuskan Mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam (MKI) kali ke-117 pada tahun 2020.

Pengerusi Jawatankuasa Muzakarah MKI, Datuk Wan Zahidi Wan Teh berkata, tarekat tersebut dibenar diamalkan oleh pengikutnya selagi tidak bertentangan dengan akidah Ahli Sunnah Wal Jamaah dan syariah serta uruf setempat selepas kajian semula dibuat.

“Oleh itu, keputusan terdahulu pada tahun 2000 berkaitan Tarekat Naqsyabandiah al-Aliyyah ini tidak lagi terpakai.

“Walau bagaimanapun, dalam melaksanakan keputusan ini, ia tertakluk kepada pihak berkuasa agama di setiap negeri,” katanya dalam satu kenyataan.

Muzakarah Jawatankuasa Fatwa MKI kali ke-48 pada 3 April 2000 memutuskan Tarekat Naqsyabandiah al-Aliyyah Syeikh Nazim al-Haqqani bertentangan dengan akidah Ahli Sunnah Wal Jamaah dan menyeleweng dari ajaran Islam. – Bernama


GRS akur keputusan Agong wujudkan kerajaan perpaduan

KOTA KINABALU, 29 Rabiulakhir 1444H, Khamis – Gabungan Rakyat Sabah (GRS) akur terhadap apa jua keputusan dan nasihat Yang di-Pertuan Agong Al-Sultan Abdullah Ri’ayatuddin Al-Mustafa Billah Shah termasuk mewujudkan kerajaan perpaduan demi kestabilan negara dan kesejahteraan rakyat.

Pengerusinya, Datuk Seri Hajiji Noor berkata, pendirian itu senada dengan Gabungan Parti Sarawak (GPS) dan penubuhan kerajaan perpaduan harus inklusif serta melibatkan kerajaan Sabah dan Sarawak yang diberi mandat oleh rakyat.

Ketua Menteri Sabah itu berkata GRS juga berpendirian bahawa adalah perlu pembentukan kerajaan Persekutuan dilaksanakan dengan segera.

“Bagi memastikan negara maju ke hadapan, kita mesti mempunyai kestabilan politik demi menjamin pembangunan ekonomi ke arah kemakmuran negara dan kesejahteraan rakyat,” katanya menerusi kenyataan hari ini.

Pilihan Raya Umum Ke-15 (PRU15) menyaksikan Pakatan Harapan menang 82 kerusi, Perikatan Nasional (73), Barisan Nasional (30), GPS (23), GRS (enam), Parti Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.

Keputusan PRU15 menyaksikan tidak ada parti mahupun blok parti politik yang berjaya mendapat majoriti sekali gus menyebabkan Parlimen tergantung.-  Bernama


Dua ceramah Ustaz Wadi di Selangor dibatalkan

BANGI, 12 Syaaban 1444H, Ahad – Kuliah pendakwah bebas, Ustaz Wadi Annuar yang dijadualkan di Selangor pada 10 dan 11 Mac ini dibatalkan.

Perkara itu dimaklumkan Ustaz Wadi menerusi perkongsian di Facebook, namun tidak mendedahkan alasan dan sebab ceramah dibatalkan.

Dua kuliah berkenaan sepatutnya diadakan di Masjid Sultan Salahuddin Abdul Aziz, Shah Alam dan Padang Astaka Tanjung Karang, Selangor.

“Dimaklumkan semua ceramah al-fadhil Ustaz Wadi Annuar yang bertempat di negeri Selangor telah dibatalkan.

“Manakala ceramah di Wilayah Persekutuan Kuala Lumpur dan Putrajaya akan dijalankan seperti biasa.

“Segala kesulitan amat dikesali. Semoga Allah memberikan pahala kepada semua yang berniat untuk hadir majlis ilmu,” katanya dalam kenyataan di Facebooknya, hari ini.

Pada 26 Februari lalu, pembatalan kuliah penceramah, Ustaz Azhar Idrus di Masjid Diraja Tengku Ampuan Jemaah Bukit Jelutong mendapat perhatian apabila Jabatan Agama Islam Selangor (JAIS) mengarah supaya membatalkan kuliah Maghrib di masjid berkenaan.

Larangan kuliah berkenaan dibuat susulan Ustaz Azhar yang dikenali UAI tidak mempunyai tauliah mengajar agama di Selangor.


Kerajaan belanja RM130 juta untuk PRN Sabah: Takiyuddin

KUALA LUMPUR, 19 Rabiulawal 1442H, Khamis  – Sebanyak RM130 juta dibelanjakan bagi membiayai kos pelaksanaan Pilihan Raya Negeri (PRN) Sabah baru-baru ini, kata Menteri di Jabatan Perdana Menteri Datuk Takiyuddin Hassan.

Beliau berkata, perbelanjaan itu merangkumi perolehan pembelian dan sewaan peralatan pilihan raya, keperluan peralatan dan sistem teknologi maklumat, logistik, elaun petugas pilihan raya dan keperluan-keperluan lain yang berkaitan.

“Perbelanjaan ini turut mengambil kira keperluan peralatan mengikut garis panduan pencegahan COVID-19,” katanya pada persidangan Dewan Rakyat hari ini ketika menjawab pertanyaan Lim Lip Eng (PH-Kepong) yang meminta kerajaan menyatakan kos PRN Sabah baru-baru ini.

Berhubung soalan tambahan Lim mengenai kesediaan kerajaan dan Suruhanjaya Pilihan Raya (SPR) sekiranya pilihan raya diadakan dalam masa terdekat ini, Takiyuddin berkata, badan pengurus pilihan raya itu telah bersiap sedia dengan Garis Panduan Pencegahan COVID-19 Bagi Pelaksanaan Pilihan Raya sama ada Pilihan Raya Umum (PRU) atau Pilihan Raya Kecil (PRK).

Beliau berkata, garis panduan yang disediakan itu disesuaikan selaras dengan arahan Perintah Kawalan Pergerakan (PKP) semasa di bawah Akta 342 yang telah dikuatkuasakan oleh pihak kerajaan seperti yang dilaksanakan dalam pilihan raya sebelumnya iaitu, Pilihan Raya Kecil (PRK) Chini, PRK Slim dan PRN Sabah.

Antara langkah pencegahan COVID-19 yang dilaksanakan adalah seperti pembersihan dan sanitasi di semua premis yang dikenal pasti akan digunakan bagi tujuan pelaksanaan pilihan raya, kawalan kehadiran, penjarakan fizikal dan saringan suhu badan. -Bernama


WHO ikrar tingkat tindak balas cegah Ebola, COVID-19 di Afrika

NAIROBI, 7 Rejab 1442H, Jumaat – Pertubuhan Kesihatan Sedunia (WHO) telah menggerakkan sumber kewangan dan kepakaran teknikal untuk meningkatkan langkah memerangi Ebola dan COVID-19 di Afrika berikutan sistem kesihatan awam di benua itu yang semakin terancam, kata seorang pegawai pada Khamis.

Pengarah Serantau WHO untuk Afrika, Matshidiso Moeti berkata meningkatkan keupayaan tindak balas terhadap dua penyakit berjangkit penting untuk mencegah krisis kesihatan awam berpanjangan yang boleh menyebabkan lebih banyak kematian.

“Tindakan pantas kita bersama sangat penting untuk mencegah penularan tidak terkawal Ebola di tengah-tengah pandemik COVID-19 yang menyebabkan petugas kesihatan terpaksa berhempas pulas,” kata Moeti dalam satu kenyataan yang dikeluarkan di Nairobi.

Sejak wabak Ebola dilaporkan di Guinea dan Republik Demokratik Kongo (DRC), WHO dan rakan kongsinya telah meningkatkan langkah-langkah mitigasi untuk mengekang penularan penyakit demam berdarah.

Moeti mengatakan tiga kes Ebola dikesan di sebuah desa terpencil di Guinea, sementara di DRC, empat kes dilaporkan, termasuk dua kematian.

Beliau berkata WHO akan segera mengumpulkan sekumpulan pakar untuk menyokong pihak berkuasa negara dalam memerangi Ebola dan mencegah jangkitan paling meluas termasuk memerangi COVID-19.

“Bila pakar dan bekalan kecemasan tiba, tindak balas akan lebih hebat,” kata Moeti sambil menjelaskan sistem kawalan penyakit yang kukuh ketika wabak Ebola di Afrika Barat pada 2014 telah menguatkan tindak balas terhadap wabak semasa. – Bernama


KKM terima 17 aduan, 14 premis bazar Ramadan diarah tutup

BANGI, 29 Ramadan 1444H, Khamis – Kementerian Kesihatan (KKM) memaklumkan sebanyak 14 premis makanan di bazar Ramadan telah diarahkan tutup di bawah Seksyen 11, Akta Makanan 1983.

Dalam kenyataan hari ini, KKM berkata, sebanyak 2,188 notis di bawah Seksyen 32B akta sama dengan nilai kompaun dianggarkan berjumlah RM197,600 dikeluarkan kepada pemilik premis, wakil premis serta pengendali makanan dalam operasi dilaksanakan bermula 23 Mac lalu di seluruh negara.

Katanya, kompaun yang dikeluarkan membabitkan pelbagai jenis kesalahan seperti tidak menjalani latihan pengendali makanan, tiada suntikan anti-tifoid dan pakaian pengendali makanan.

“Sehingga 18 April 2023, KKM telah menerima sebanyak 17 aduan makanan di bazar Ramadan 2023 di seluruh negara.

“Sebanyak 15 aduan telah selesai disiasat, manakala dua masih dalam proses siasatan. Tindakan pembetulan serta nasihat telah diberikan kepada pengusaha premis yang terlibat,” katanya.

Kementerian berkata, operasi yang dilaksanakan oleh Jabatan Kesihatan Negeri di seluruh negara itu membabitkan pemeriksaan premis dan persampelan makanan, bagi memastikan makanan yang disediakan serta dijual adalah selamat seperti ditetapkan Akta Makanan 1983, Peraturan-Peraturan Makanan 1985 dan Peraturan-Peraturan Kebersihan Makanan 2009.

“Sebanyak 640 lokaliti bazar Ramadan di seluruh negara telah dilawati bagi tempoh 23 Mac hingga 16 April dengan jumlah 51,849 premis telah diperiksa.

“Bagi pengendali makanan pula, seramai 104,755 pengendali makanan telah diperiksa dengan pecahan 93 peratus (96,911 pengendali makanan) mempunyai suntikan anti-tifoid dan 84 peratus (87,832 pengendali makanan) telah menghadiri latihan pengendali makanan,” katanya.

Bagi kejadian keracunan makanan pula, KKM berkata, sehingga 13 April lalu, sebanyak dua laporan diterima membabitkan kejadian di bazar Ramadan Asia City, Kota Kinabalu dan bazar Ramadan UiTM Segamat, Johor.

“Kesemua kes telah mendapatkan rawatan di fasiliti kesihatan yang berdekatan. Pendidikan kesihatan dan edaran risalah telah diberikan kepada pengurusan bazar, kes yang terlibat dan kontak yang terdedah.

“Empat notis kompaun di atas kesalahan tidak mematuhi pakaian pengendali makanan di bawah Peraturan-Peraturan Kebersihan Makanan 2009 telah dikeluarkan kepada peniaga di bazar UiTM Segamat.

“Tapak bazar Ramadan UiTM Segamat juga telah diarahkan ditutup di bawah Akta Pencegahan dan Pengawalan Penyakit Berjangkit 1988,” katanya.


Finland bina pagar sepanjang 200km di sempadan Russia

HELSINKI, 8 Syaaban 1444H, Rabu – Finland telah memulakan pembinaan pagar sepanjang 200 kilometer di sempadan Russia demi keselamatan rakyat negaranya.

Menurut Pegawal Sempadan, pagar yang dibina itu setinggi tiga meter dengan wayar berduri di atasnya.

Finland berkongsi sempadan Kesatuan Eropah (EU) dengan Russia sepanjang 1,340 kilometer dan buat masa ini, negara itu hanya menggunakan pagar kayu di sempadan kedua-dua negara.

Bagaimanapun, pembinaan pagar di Sempadan Imatra telah bermula semalam dengan pembersihan kawasan hutan, manakala untuk pemasangan pagar akan dilakukan masa terdekat.

Malah, kamera litar tertutup (CCTV), lampu dan pembesar suara juga akan dipasang di beberapa kawasan tertentu.

Projek perintis sejauh tiga kilometer itu dijangka akan disiapkan hujung bulan Jun.

Finland sebelum ini membuat keputusan membina pagar sempadan berkenaan berikutan peningkatan rakyat Russia yang melarikan diri daripada menjadi kerahan tenaga untuk bertempur dengan Ukraine.

Finland meluluskan pindaan baharu kepada Akta Pengawal Sempadan pada Julai lalu untuk membenarkan pembinaan pagar yang lebih kukuh.

Pagar kayu yang ada kini hanya mampu menghalang ternakan melintasi sempadan.

Sejak pencerobohan besar-besaran Russia ke atas Ukraine, Finland telah berusaha untuk mengukuhkan sempadan timurnya.

September lalu, sejumlah besar rakyat Russia melarikan diri ke Finland selepas Presiden Vladimir Putin mengarahkan pengerahan pasukan simpanan untuk bertempur di Ukraine. – Agensi


Israel makin kejam, laksana dasar jahat pada tahanan Palestin

RAMALLAH, 28 Ramadan 1444H, Rabu – Kementerian Luar dan Ekspatriat mengulangi kepentingan tahanan Palestin dan menegaskan pembebasan mereka sebahagian daripada asas kebebasan rakyat Palestin.

Perkara itu ditekankan kementerian sempena Hari Tahanan Penjara Palestin pada Selasa dan turut memberikan tabik hormat kepada ribuan banduan yang dikurung secara kejam di penjara Israel.

“Sejak lima dekad lalu, rejim Israel menahan lebih 800,000 rakyat Palestin termasuk kanak-kanak dan wanita, malah ketika ini 4,900 tahanan termasuk 29 wanita dan 170 kanak-kanak ditahan secara haram.

“Selain itu, 967 lagi rakyat Palestin turut ditahan di bawah dasar tahanan pentadbiran dan bilangan itu adalah yang tertinggi dalam tempoh 11 tahun,” katanya.

Menurut kementerian, Israel juga semakin kejam apabila melaksanakan dasar diskriminasi yang tidak masuk akal terhadap tahanan Palestin.

“Rejim sangat rasis dalam mempergiatkan dasar yang menjijikkan dengan meluluskan draf undang-undang yang membenarkan hukuman mati terhadap tahanan, selain memperkenalkan draf undang-undang yang melucutkan hak rawatan perubatan mereka.

“Sistem penahanan rejim Zionis itu adalah untuk menakutkan dan menganiaya rakyat Palestin bagi melaksana dasar jahat, termasuk membolehkan pemindahan paksa secara besar-besaran,” katanya.

Katanya, sistem kehakiman Israel adalah sebahagian daripada dasar rejim penjajah yang ‘menghalalkan’ diskriminasi, penyeksaan dan penganiayaan terhadap rakyat Palestin.

Atas dasar itu, Palestin menyeru masyarakat antarabangsa untuk menegakkan undang-undang terhadap tahanan Palestin dengan menamatkan dasar penahananan tanpa perbicaraan secara adil. – Agensi


Gangguan air: 39 lagi kawasan dalam proses pemulihan

KUALA LUMPUR, 20 Muharram 1442H, Selasa – Sebanyak 39 kawasan di wilayah Klang/Shah Alam, Gombak, Petaling dan Kuala Lumpur masih dalam proses pemulihan akibat gangguan bekalan air setakat jam 6.30 petang ini.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata peratusan pemulihan air di Gombak adalah 99.27 peratus, Petaling (98.36 peratus), Klang/Shah Alam (85.31 peratus) manakala Kuala Lumpur 97.57 peratus.

“Secara keseluruhan 1,253 kawasan telah pulih sepenuhnya daripada 1,292 kawasan yang terlibat gangguan bekalan air tidak berjadual dengan peratusan pemulihan pada tahap 96.98 peratus.

“Semua kawasan Kumpulan 1 dalam pelan pemulihan telah pulih sepenuhnya manakala lapan kawasan yang berada di Kumpulan 2 pelan pemulihan masih belum mendapat bekalan air yang sepatutnya pada 12 tengah malam, 8 Sept,” katanya dalam kenyataan di sini hari ini.

Elina berkata Air Selangor sedang mengambil tindakan untuk menstabilkan sistem agihan bagi memulihkan bekalan di kawasan terlibat.

Dalam pada itu, beliau berkata bekalan air di semua kawasan yang mengalami gangguan di Wilayah Hulu Selangor, Kuala Langat dan Kuala Selangor telah pulih sepenuhnya hari ini.

Pengguna dinasihatkan supaya tidak menyimpan dan menggunakan air berlebihan bagi memastikan proses pemulihan bagi kawasan yang masih terjejas berjalan lancar dan mengikut jadual pelan pemulihan Air Selangor, katanya.

Gangguan bekalan air sekitar Lembah Klang bermula 3 Sept lepas apabila Loji Rawatan Air (LRA) Sungai Selangor Fasa 1, Fasa 2, Fasa 3 dan Rantau Panjang dihenti tugas akibat pencemaran sumber air mentah. – Bernama


JAKIM tambah baik proses keluar sijil halal

PUTRAJAYA, 8 Ramadan 1444H, Khamis – Jabatan Kemajuan Islam Malaysia (JAKIM) komited dan bersedia meneliti kaedah terbaik yang bersesuaian bagi memastikan proses pengeluaran sijil halal Malaysia menjadi lebih cekap dan efektif.

Ketua Pengarahnya, Datuk Hakimah Mohd Yusoff berkata, perkara itu penting bagi memastikan ia dapat memenuhi kehendak pasaran tempatan dan antarabangsa tanpa mengabaikan aspek pematuhan hukum serta standard yang ditetapkan.

“JAKIM menyambut baik hasrat dan saranan Timbalan Perdana Menteri, Datuk Seri Ahmad Zahid Hamidi yang meminta proses pensijilan halal Malaysia ditambah baik serta mengurangkan karenah birokrasi bagi memberi kemudahan kepada industri.

“Sebagai pihak berkuasa di bawah Akta Perihal Dagangan 2011 (APD2011) yang telah mendapat perkenan Majlis Raja-Raja, Jakim sentiasa komited dan bersedia melaksanakan kaedah terbaik berhubung perkara itu,” katanya dalam satu kenyataan, hari ini.

Minggu lalu, Ahmad Zahid berkata, mesyuarat Majlis Halal Malaysia bersetuju bahawa satu mekanisme atau proses baharu perlu dilaksanakan bagi mencepatkan proses pengeluaran sijil halal.

Beliau dilaporkan berkata, ia memandangkan pengeluaran sijil halal ketika ini mengambil masa kira-kira sembilan bulan untuk diluluskan berikutan beberapa kekangan termasuk kerenah birokrasi.

Katanya, pengeluaran sijil halal hendaklah dipercepatkan prosesnya tetapi masih mematuhi syarat ditetapkan.


UAE buka kedutaan di negara haram Israel

ABU DHABI, 18 Muharram 1442H, Ahad – Seorang pegawai kanan Emiriah Arab Bersatu (UAE) mendedahkan, negara itu bakal membuka kedutaan di negara haram Israel.

Pegawai berkenaan turut memaklumkan, usaha tersebut bakal dilaksanakan dalam masa tiga hingga lima bulan lagi berikutan kesepakatan yang dicapai di antara kedua-dua buah negara untuk menjalinkan hubungan diplomatik.

Akhbar Israel, Hayom memetik pegawai Kementerian Luar Negeri UAE yang tidak disebutkan namanya mengatakan bahawa penduduk Israel boleh mendapatkan visa untuk melakukan perjalanan ke negara Arab Teluk Parsi itu setelah pembukaan misi diplomatik.

“Saya rasa orang Israel akan dapat visa perjalanan ke UAE dari kedutaan yang akan dibuka di Israel selepas tiga hingga lima bulan dari sekarang.

“Kami bercita-cita untuk mengadakan perjanjian damai dengan Israel, tetapi perdamaian pada hakikatnya dengan semua orang Israel, dan sangat penting bagi kami untuk tersedia bagi penduduk Arab Israel, yang kami anggap sebagai rakan penting untuk perdamaian yang hangat,” katanya.

Disamping itu, katanya lagi, Abu Dhabi juga sedang mempertimbangkan hasrat untuk membuka konsulat di Haifa atau Nazareth yang berfungsi di samping kedutaan.

Awal minggu ini, Kementerian Luar Israel memaklumkan, kedua-dua buah negara dan pegawai Emirati telah membincangkan pembukaan kedutaan dalam pertemuan di UAE yang turut melibatkan pihak berkuasa Amerika Syarikat (AS).

Dalam kenyataan bersama yang dikeluarkan oleh White House pada 13 Ogos, Israel dan UAE mengumumkan bahawa mereka ‘bersetuju untuk menormalisasi hubungan sepenuhnya.’

UAE mengumumkan beberapa hari kemudian bahawa ia membatalkan boikot ekonomi terhadap rejim Zionis, yang membolehkan perjanjian perdagangan dan kewangan antara kedua-dua pihak.

Pada 31 Ogos, penerbangan langsung pertama dari Tel Aviv ke Abu Dhabi membawa delegasi AS-Israel bersama ke ibu negara UAE bagi mengadakan perbincangan dengan pegawai Emirati untuk menyelesaikan perjanjian normalisasi. – Agensi


Bayi ditemui tepi jalan meninggal dunia

KAJANG, 2 Zulhijjah 1444H, Rabu – Seorang bayi lelaki dipercayai baharu dilahirkan ditemukan di tepi jalan berhadapan kawasan letak kereta sebuah pangsapuri di Kajang pagi, semalam.

Ketua Polis Daerah Kajang, ACP Mohd Zaid Hassan berkata, bagaimanapun, bayi malang itu meninggal dunia ketika menerima rawatan di Hospital Serdang.

Beliau berkata, pihaknya menerima laporan berhubung penemuan bayi itu oleh seorang lelaki berusia 51 tahun pada 7.07 pagi.

“Bayi yang masih bertali pusat itu ditemukan terbaring bersama uri tanpa pakaian serta tiada nota dan disahkan berada dalam keadaan tenat sebelum dibawa ke Hospital Serdang.

“Setelah rawatan diberikan, pada 10.35 pagi pihak hospital mengesahkan bayi itu meninggal dunia dan seterusnya akan menjalani proses bedah siasat,” menurutnya dalam kenyataan.

Beliau berkata, kes disiasat mengikut Seksyen 318 Kanun Keseksaan.

Katanya, orang ramai yang mempunyai maklumat berhubung kejadian itu boleh menghubungi balai polis berhampiran atau Pegawai Penyiasat Inspektor Muhammad Tasnim Mohamed Nor di talian 014-6209 960 bagi membantu siasatan. – Bernama


Bendera terbalik: Alasan tidak sengaja dah tak boleh diterima!

BANGI, 25 Zulhijjah 1441H, Sabtu – Hentilah berkompromi dengan mana-mana pihak yang sengaja memasang dan mengibarkan Jalur Gemilang secara terbalik.

Rakyat sebenarnya sudah jelik dengan sikap ‘mereka’ yang seolah-olah mengambil kesempatan untuk mempersenda simbol kedaulatan negara, kata Ketua Wanita Ikatan Muslimin Malaysia (Wanita ISMA), Dr Suriani Sudi.

Justeru, pihaknya mendesak kerajaan dan pihak berkuasa mengambil tindakan tegas terhadap pihak yang terbabit mnggantung bendera Malaysia terbalik.

Beliau berkata, mustahil untuk pihak yang bertanggungjawab tidak perasan ketika menggantung Jalur Gemilang, sehingga boleh menggunakan alasan tidak sengaja.

“Alasan tidak sengaja tidak boleh diterima. Kita tertanya-tanya apakah maksud tersirat daripada tindakan tersebut?

“Tidak mungkin mereka tidak perasan bendera dipasang terbalik ketika mengikat bendera ke tali bendera,” katanya dalam kenyataan, hari ini.

Beliau berkata demikian mengulas beberapa insiden Jalur Gemilang yang dipasang secara terbalik sejak kebelakangan ini.

Minggu lalu, sebuah sekolah di Batu 4, Jalan Kapar tular kerana menggantung Jalur Gemilang pada dinding secara terbalik.

Insiden sama juga turut berlaku di sekolah jenis kebangsaan di Kluang, Johor apabila bendera Malaysia dikibarkan secara terbalik pada tiang bendera sekolah berkenaan.

Kelmarin, tular lagi sekeping gambar apabila bendera Malaysia dipasang secara terbalik di sebuah restoran di Tawau, Sabah.

Ketua Polis Daerah Tawau dilaporkan berkata, hasil siasatan mendapati pemasangan jalur gemilang secara terbalik itu tidak disengajakan.

“Pemasangan bendera itu dilakukan oleh pekerja restoran terbabit yang secara tidak sengaja terbalik,” katanya.

Kesal insiden berulang, Dr Suriani berkata, sebagai warganegara seharusnya tahu bahawa Jalur Gemilang adalah panji dan maruah negara yang sepatutnya dihormati.

“Bendera adalah simbol yang mencerminkan identiti dan kedaulatan negara tersebut.

“Setiap perkara yang telah diwartakan sebagai lambang atau simbol kedaulatan negara, lambang atau simbol yang terlibat tidak boleh diperlakukan dengan sesuka hati,” katanya.


Abu Dhabi hanya benar individu divaksin masuk pusat beli-belah, restoran

ABU DHABI, 18 Zulkaedah 1442H, Selasa – Ibu negara Emiriah Arab Bersatu (UAE), Abu Dhabi hanya membenarkan individu menerima vaksin COVID-19 untuk memasuki kawasan awam, termasuk pusat membeli-belah, restoran dan gimnasium.

Keputusan itu diputuskan Jawatankuasa Darurat, Krisis dan Bencana Abu Dhabi dan berkuat kuasa 20 Ogos.

Jawatankuasa itu memberitahu, pihaknya mengambil keputusan demikian setelah 93 peratus kumpulan sasaran di UAE telah divaksinasi.

“Keputusan itu merangkumi pusat membeli-belah, restoran, kafe, gimnasium, kemudahan rekreasi, aktiviti sukan dan semua kedai runcit lain yang tidak terdapat di pusat membeli-belah kecuali yang menjual barang keperluan seperti pasar raya dan farmasi,” kata Jawatankuasa Darurat, Krisis dan Bencana Abu Dhabi dalam pengumumannya.

Fasa pertama keputusan ini juga meliputi pusat peranginan, muzium, pusat kebudayaan dan taman tema, serta universiti, institut, sekolah awam dan swasta, dan taman asuhan kanak-kanak di UAE.

“Jawatankuasa itu menyatakan bahawa keputusan itu tidak terpakai untuk individu yang tidak divaksinasi.

“… dengan pengecualian vaksinasi yang diterima melalui proses yang dipersetujui dan didaftarkan di aplikasi Alhosn, juga untuk remaja dan kanak-kanak berusia 15 tahun ke bawah,” kata jawatankuasa itu. – Agensi


Gesa kerajaan haramkan aplikasi Sugarbook, bimbang  pelajar Islam terjebak

PENDEDAHAN mengenai pembabitan pelajar institusi pengajian tinggi (IPT) di Malaysia ke kancah hubungan sosial ‘sugar baby-sugar daddy’ menggambarkan budaya hidup Barat sedang cuba menguasai mahasiswa yang merupakan pelapis generasi akan datang.

Kegiatan pelacuran di institusi pengajian tinggi memberikan gambaran kepada keruntuhan penting aset negara.

Lebih menyedihkan dua IPTA termasuk dalam senarai dan sebuah IPT untuk anak-anak Melayu turut tersenarai.

Lebih-lebih lagi apabila data menunjukkan rata-rata mahasiswa yang terbabit adalah dari bidang professional seperti kejuruteraan, undang-undang, teknologi dan sains komputer.

Di manakah nilai dan maruah wanita terpelajar apabila jalan sedemikian yang dicari, kononnya sebagai jalan penyelesaian kepada isu kewangan.

Di manakah timbangan akal apabila meletakkan pencarian sebegitu sebagai sumber yang halal buat mereka.

Wanita-wanita muda ini begitu mudah terpedaya dan menganggap diri mereka mempunyai harga yang boleh dibayar oleh lelaki-lelaki yang mahukan sesuatu dari mereka.

Konsep Sugarbaby ini adalah seorang wanita itu boleh meletakkan sesuatu harga pada dirinya untuk sesiapa sahaja yang mampu membayar demi mendapatkan wang.

Lelaki pula akan membayar apa sahaja harga yang dituntut untuk mendapatkan layanan wanita yang cantik dan muda.

Hakikatnya, ia tidak memberi sebarang jaminan terhadap wanita yang terlibat, melainkan hanya memberi sumber kewangan yang sememangnya haram. Ianya umpama satu sindiket pelacuran yang berlindung di bawah satu agensi temu janji.

Wanita ISMA menggesa kerajaan dan SKMM agar mengharamkan aplikasi ini yang boleh mengundang lebih ramai lagi anak-anak Islam terjebak.

Kerajaan perlu mengenakan hukuman yang berat kepada mereka yang terlibat. Menutup pintu-pintu atau jalan-jalan yang boleh membawa kepada perkara yang diharamkan atau dikenali sebagai Saddu Zarai’ adalah satu tuntutan.

Sudah sampai masanya institusi pengajian tinggi turut mengambil berat isu pemerkasaan ilmu agama dan kawalan kendiri dalam kalangan penuntut mereka.

Bahagian hal ehwal mahasiswa perlu menapis program-program pelajar agar tiada unsur-unsur pergaulan dan percampuran bebas antara lelaki dan perempuan.

Ia termasuk tidak memberi kebebasan penuh kepada mereka dengan meletakkan syarat-syarat sesuatu program itu untuk dilaksanakan.

Itu antara usaha jangka masa panjang yang boleh dilakukan untuk tidak membiasakan mereka dengan kehidupan bebas bercampur yang boleh membawa kepada kebebasan yang lebih teruk.

Tidak dinafikan cabaran pada masa akan datang pastinya lebih hebat dan mereka yang terlibat dengan perkara-perkara tidak bermoral ini adalah kerana telah biasa dengan kehidupan yang bebas.

Seharusnya, Kementerian Pengajian Tinggi memandang serius isu ini kerana melibatkan moral dan maruah generasi berpendidikan yang semakin dipijak dan begitu mudah diambil kesempatan oleh pihak yang tidak bertanggungjawab seperti pengasas Sugarbook.

Dr Suriani Sudi
Ketua Wanita ISMA


Lembaga pengarah 1MDB terbabit ‘sandiwara’ dana di luar negara milik UMNO

KUALA LUMPUR, 15 Syawal 1442H, Khamis  – Bekas Ketua Pegawai Eksekutif 1Malaysia Development Berhad (1MDB) hari ini memberitahu Mahkamah Tinggi di sini bahawa ahli lembaga pengarah syarikat itu terbabit sama dalam ‘sandiwara’ untuk tidak memasukkan dalam laporan rasmi bahawa dana 1MDB di luar negara adalah milik UMNO.

Mohd Hazem Abd Rahman, saksi ke-10 pendakwaan, berkata demikian semasa pemeriksaan balas oleh peguam mewakili Datuk Seri Najib Tun Razak, Wan Aizuddin Wan Mohammed dalam perbicaraan kes bekas perdana menteri itu berhubung penyelewengan dana 1MDB berjumlah RM2.3 bilion.

Ketika ditanya sebab beliau tidak memasukkan dalam rekod semasa mesyuarat lembaga pengarah 1MDB pada 27 Februari 2014 bahawa dana yang ada di luar negara itu milik UMNO,  Mohd Hazem, 49, berkata:  “itu merupakan rancangan jahat dan tidak sepatutnya dimasukkan dalam rekod,”

Wan Aizuddin: Kamu mendakwa konspirasi ini disertai oleh semua ahli lembaga pengarah?

Mohd Hazem: Ya

Wan Aizuddin: Kamu katakan bahawa apa yang dilaporkan dalam minit mesyuarat itu hanya sekadar lakonan?

Mohd Hazem: Mereka tahu apa yang menjadi taruhan.

Wan Aizuddin: Jadi, apa yang kamu katakan ialah apa juga yang dicatat dalam minit mesyuarat lembaga pengarah (untuk membawa pulang dana dari luar negara) itu hanya sekadar cakap. Adakah kamu kata semua itu satu sandiwara besar?

Mohd Hazem: Ya

Saksi  itu juga bersetuju dengan cadangan peguam bahawa tidak ada satu sen pun wang yang dibawa balik dari luar negara terbabit dimasukkan ke dalam akaun bank UMNO.

Mohd Hazem juga bersetuju dengan cadangan peguam bahawa beliau tidak pernah mendengar daripada mulut Najib bahawa dana itu kepunyaan UMNO, namun hanya berasaskan pada kenyataan ahli perniagaan dalam buruan Low Taek Jho atau Jho Low dan bekas ketua setiausaha sulit Najib, Allahyarham Datuk Azlin Alias.

Beliau berkata, berdasarkan minit mesyuarat 1MDB, pemegang taruh syarikat (Najib) sememangnya berhasrat untuk membawa balik wang di luar negara itu ke Malaysia.

Pada 6 Januari lepas, Mohd Hazem memberi keterangan bahawa 1MDB ditubuhkan bagi faedah UMNO dan perkara itu dimaklumkan kepada beliau oleh Jho Low.

Najib, 67, yang menjalani pembedahan mata minggu lepas, dilihat duduk di dalam kandang tertuduh dengan berkaca mata hitam.

Beliau menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB serta  21 pertuduhan pengubahan wang haram melibatkan jumlah sama.

Perbicaraan di hadapan Hakim Collin Lawrence Sequerah bersambung. -Bernama


Jemaah tunai umrah pada Ramadan ini boleh tanpa vaksin

JEDDAH, 19 Syaaban 1442H, Khamis – Jemaah yang ingin menunaikan ibadah umrah pada bulan Ramadan tahun ini tidak perlu diberi vaksin COVID-19.

Ketika menjawab pertanyaan di laman Twitter, Kementerian Haji dan Umrah berkata, inokulasi bukanlah syarat bagi mendapat izin menunaikan umrah ketika bulan puasa.

Bagaimanapun, kementerian pada awal minggu ini mengeluarkan surat pekeliling yang mewajibkan sektor-sektor yang beroperasi dalam perkhidmatan berkaitan haji dan umrah supaya memvaksinasi seluruh kakitangannya sebelum Ramadan iaitu bermula pada 12 April.

Kakitangan yang tidak diberi vaksin pula mesti menunjukkan bukti keputusan negatif dalam ujian saringan COVID-19, serta perlu diperbaharui pada setiap tujuh hari.

Sementara itu, Kementerian Perbandaran, Hal Ehwal Luar Bandar dan Perumahan akan mempergiat lawatan pemeriksaan pada bulan Ramadan di tempat tumpuan orang ramai bagi memastikan mereka mematuhi penjarakan fizikal.

Sebelum ini, pihak berkuasa telah menutup 11 buah masjid di enam wilayah setelah mengesan 11 kes baharu COVID-19 dalam kalangan para jemaah.

Kementerian Kesihatan Arab Saudi mengumumkan terdapat 5,255 kes COVID-19 yang aktif, di mana 585 kes baharu dilaporkan dalam tempoh 24 jam terakhir.

Daripada jumlah kes aktif, sebanyak 693 berada dalam keadaan kritikal. Jumlah kes keseluruhan di negara itu kini mencecah 390,007 kes.

369 kes baharu dilaporkan pulih menjadikan jumlah keseluruhan sebanyak 378,083.

Selain itu, enam kematian baharu direkodkan menjadikan jumlah kematian sebanyak 6,669.

Sejak pelancaran kempen vaksinasi COVID-19 pada Disember lalu, kementerian telah memberi 4.4 juta inokulasi.

Lebih dari 60.000 ujian saringan dilakukan dalam 24 jam terakhir, menjadikan jumlah keseluruhan lebih 15 juta. – Agensi


Rosli ulang pelawaan debat dengan Ku Nan, Radzi

BANGI, 17 Rabiulakhir 1444H, Sabtu – Calon Pejuang di Parlimen Putrajaya, Datuk Mohd Rosli Ramli menyifatkan insiden poster pencabarnya, Datuk Seri Tengku Adnan Tengku Mansor diconteng dan dikhianat, hanyalah strategi permainan lapuk Barisan Nasional (BN).

Beliau berkata, kejadian itu seolah-olah mahu menunjukkan kononnya Tengku Adnan yang mewakili BN di kerusi berkenaan seperti teraniaya.

“Strategi game ini dah lapuk la Tengku Adnan. Nak tunjuk seolah-olah teraniaya.

“Ini membuktikan Datuk dan BN Putrajaya tengah terdesak,” katanya dalam kenyataan di Facebook, hari ini.

Pada masa sama, Mohd Rosli mengulangi pelawaannya untuk mengadakan debat secara terbuka antara calon di Putrajaya berhubung tawaran dan rancangan kepada pengundi di kawasan berkenaan.

“Jom kita lawan idea. Kita debat apa nak buat untuk Putrajaya. Dr Radzi Jidin on?

“Saya dan sebuah pada media masa itu. I am ready!,” katanya.

Terdahulu, Tengku Adnan yang juga dikenali sebagai Ku Nan kesal dan sedih dengan tindakan khianat pihak tidak bertanggungjawab menconteng beberapa poster kempen beliau di sekitar Putrajaya.

Beliau mendakwa, setakat ini dua posternya diconteng dan kejadian berlaku di Presint 8 dan Presint 11 semalam.

“Saya berasa sedih kerana tidak pernah dalam empat kali pilihan raya (yang bertanding), kali ini tak tahu orang dari hutan mana datang, dia cat dan conteng poster saya serta jahanamkan peralatan kempen yang telah BN pasang,” katanya.


Hospital swasta ‘main tarik tali’ isu COVID-19, kerajaan perlu tegas

BANGI, 11 Jamadilakhir 1442H, Ahad – Kerajaan digesa bersikap tegas terhadap pihak hospital swasta untuk bersama-sama membantu menguruskan pandemik COVID-19 di Malaysia.

Ini kerana, pihak hospital swasta dilihat seperti ‘bermain tarik tali’ meskipun kerajaan cuba untuk menarik mereka bersama membantu menguruskan pandemik.

Apatah lagi, kapasiti hospital awam yang dikhaskan untuk menampung pesakit COVID-19 sudah berada di tahap kritikal, kata Angkatan Pemuda Pemudi BERJASA, Hazwan Mohamad.

“Bermacam alasan diberikan hanya dilihat sekadar mahu menyelamatkan ‘taikun’ besar yang menabur wang pelaburan.

“Perlu diingat, hospital swasta ini sudah berbelas tahun menjana kewangan dalam negara ini melalui duit yang disedut dari pesakit yang berada dan punyai polisi insuran,” katanya dalam kenyataan, hari ini.

Malah, Hazwan berkata, caj yang dikenakan oleh hospital swasta juga berkali ganda daripada hospital awam.

“Sehingga ke tahun lepas, penyata kewangan kebanyakan hospital swasta ini masih mencatatkan keuntungan.

“Saya menggesa pihak kerajaan sedikit bertegas dalam isu ini. Kejayaan melawan COVID-19 di Malaysia kuncinya adalah pengorbanan dan kebersamaan semua.

“Dan ini tidak terkecuali kepada sektor kesihatan swasta,” katanya.


Dapatkan khidmat saringan kesihatan percuma menerusi Skim PeKa B40

KUALA LUMPUR, 20 Rejab 1443H, Selasa – Golongan berpendapatan rendah berusia 40 tahun ke atas yang juga penerima Bantuan Prihatin Rakyat (BPR) boleh mendapatkan saringan kesihatan percuma menerusi Skim Peduli Kesihatan Untuk Kumpulan B40 (PeKa B40).

Menteri Kesihatan Khairy Jamaluddin menerusi hantaran video di Facebook beliau memaklumkan tiada pendaftaran diperlukan sebaliknya individu berkenaan boleh melayari laman sesawang PeKa B40 (www.pekab40.com.my) bagi menyemak kelayakan dan lokasi klinik yang berdaftar di bawah ProtectHealth Corporation Sdn Bhd (ProtectHealth) untuk memanfaatkan kemudahan itu.

“PeKa B40 bertujuan untuk menampung keperluan kesihatan golongan berpendapatan rendah dengan memberi fokus kepada penyakit tidak berjangkit.

“Antara manfaat Skim PeKa B40 adalah saringan kesihatan, bantuan alat perubatan, insentif melengkapkan rawatan kanser dan insentif tambang pengangkutan,” katanya.

Skim PeKa B40 diuruskan ProtectHealth yang menyediakan empat manfaat iaitu saringan kesihatan, bantuan alat perubatan sehingga RM20,000, insentif melengkapkan rawatan kanser (RM1,000) dan insentif tambang pengangkutan sehingga RM1,000. – Bernama


Presiden UMNO masih ‘denial syndrome’

BANGI, 24 Rabiulawal 1445H, Selasa – Datuk Seri Ahmad Zahid Hamidi seolah-olah tidak boleh menerima kenyataan apabila majoriti undi Barisan Nasional (BN) merosot dalam Pilihan Raya Kecil (PRK) DUN Pelangai Sabtu lepas.

Sebelum ini, Pengerusi BN itu mendakwa, penurunan majoriti kemenangan BN pada PRK Pelangai, disebabkan parti pembangkang melemparkan fitnah kepada calonnya.

Justeru, beliau menyifatkan kemenangan calon BN, Datuk Amizar Abu Adam adalah besar dengan majoriti 2949.

Mengulas perkara itu, Ketua Penerangan Parti Pribumi Bersatu Malaysia (Bersatu), Datuk Razali Idris berkata, dakwaan Ahmad Zahid menimbulkan persoalan siapa sebenarnya menang pada PRK DUN Pelangai.

Katanya, PRK Pelangai sebenarnya menterjemahkan maksud tersirat pertamanya, faktor perbezaan peratusan turun mengundi iaitu 72 peratus manakala pada Pilihan Raya Umum ke-15 (PRU15) peratusan mengundi ialah 78.4 peratus.

“Jumlah majoriti undi yang dimenangi calon BN kali ini berkurangan dari 2,949 undi berbanding 4,048 undi diperoleh Allahyarham Datuk Seri Johari Harun yang mewakili BN dalam persaingan empat penjuru pada PRU15.

“Ketiga, tetiba Presiden UMNO mendakwa penurunan majoriti kemenangan BN pada PRK Pelangai, disebabkan parti pembangkang melemparkan fitnah kepada calonnya.

“Persoalan besar yang hendak dilontarkan TokLi adalah siapa sebenarnya menang?” soalnya.

Beliau tidak menolak kemungkinan perbandingan majoriti kemenangan BN sebanyak 1,099 undi menunjukkan pengundi tidak keluar dan pulang mengundi ataupun ada pengundi yang beralih kepada Perikatan Nasional (PN) atau Bebas.

“Paling ‘win’, mungkin ada pengundi boikot UMNO-BN? Jadi, kesimpulan besar adalah Presiden UMNO masih tidak boleh menerima kenyataan sebenar!

“Presiden UMNO masih dalam ‘denial syndrome’! Masih mimpi di siang hari! Presiden UMNO tahu ke kerusi DUN Pelangai itu adalah kubu kuat BN sendiri?

“Jadi, siapa sebenarnya menang?” soalnya.


Utamakan vaksin untuk guru bantu percepat PdP secara semuka

BANGI, 26 Jamadilakhir 1442H, Isnin – Ikatan Guru-Guru Muslim Malaysia (iGuru) bersetuju sekiranya warga pendidik diberi keutamaan dalam pelaksanaan Program Imunisasi COVID-19, selain petugas kesihatan, keselamatan dan kumpulan berisiko.

Presidennya, Ustaz Mohd Azizee Hasan berkata, langkah mengutamakan guru dalam  pemberian vaksin membolehkan sesi persekolahan secara bersemuka di seluruh negara dipercepatkan.

Malah, keutamaan itu perlu diberikan kepada kumpulan guru yang bertugas di kawasan luar bandar dan pedalaman kerana sangat memerlukan kepada aktiviti pembelajaran secara bersemuka.

“Saya yakin jika guru mendapat suntikan ini, sekolah mungkin dapat dibuka lebih awal dan pembelajaran secara bersemuka dapat diteruskan.

“Ini dapat menyelamatkan keciciran murid akibat daripada kekangan pembelajaran secara dalam talian,” katanya seperti dilapor Sinar Harian, hari ini.

Sebelum ini, Persatuan Ibu Bapa Guru Nasional (PIBGN) dan Persatuan Farmasi Malaysia (PFM) meminta supaya guru dan pendidik diberi keutamaan dalam pelaksanaan program imunisasi yang akan dilaksanakan dalam tempoh terdekat.

Presiden PIBGN, Datuk Mohamad Ali Hasan dan Presiden PFM Amrahi Buang dalam kenyataan bersama berkata, keutamaan ini wajar demi memastikan persekitaran selamat untuk anak-anak serta memberikan kestabilan ekosistem pendidikan.

“Tindakan ini akan mengurangkan kebimbangan dan keresahan ibu bapa untuk menghantar anak-anak mereka ke sekolah masing-masing,” katanya.

Program Imunisasi COVID-19 akan bermula hujung bulan ini dengan sasaran sebanyak 80 peratus populasi negara ini atau 26.5 juta individu akan menerima vaksin secara percuma membabitkan tiga fasa.


Isu LCS: Siasatan SPRM mesti berpaksi keadilan sejati

Oleh Ainul Illia Meor Suzurudin

BANGI, 13 Muharram 1444H, Khamis – Majlis Perundingan Melayu (MPM) menyokong keputusan Perdana Menteri agar siasatan berkaitan skandal kapal tempur pesisir (LCS) Tentera Laut Diraja Malaysia (TLDM) disegerakan.

Pengerusi Biro Politik dan Kepimpinan MPM, Shahbudin Embun menegaskan, siasatan oleh Suruhanjaya Pencegahan Rasuah Malaysia (SPRM) mestilah berpaksi pada keadilan sejati dan melibatkan semua pihak berwajib dalam isu ini.

Ini termasuk semua penjawat awam, ahli politik, pemegang taruh iaitu kontraktor, konsultan serta syarikat yang terlibat untuk dipanggil memberi keterangan secara terperinci dan profesional, katanya.

“Berikutan laporan Jawatankuasa Kira-kira Wang Negara (PAC) telah pun dikeluarkan dan dibincang oleh Ahli Parlimen yang dilantik sebagai Ahli Jawatankuasa PAC maka pihak rakyat semua sudah dapat menilai akan ada beberapa rumusan yang telah dibuat oleh PAC.

“… menjadikannya satu polemik politik yang tidak memberi gambaran sejelas-jelasnya berhubung individu-individu tertentu seperti yang dinamakan di dalam kertas siasatan laporan PAC tersebut.

“Lantaran itu demi menegakkan keadilan pada semua mereka mereka yang dinamakan maka siasatan SPRM ini wajib diadakan segera.

“Semoga ‘word puzzle’ terhadap kelewatan serta harga kontrak melambung naik boleh diperincikan satu persatu,” katanya kepada Ismaweb.net, hari ini.

Dalam pada itu, beliau berkata, keputusan mengarahkan siasatan membuktikan bahawa kerajaan bertindak jujur, tegas serta bertanggungjawab di atas isu yang mempunyai merit serta hak kepentingan awam untuk dijalankan siasatan secara bebas, telus dan penuh berintegriti.

“Pihak kami sekali lagi mengucapkan ribuan terima kasih pada PM di atas keprihatinan untuk mencari ketelusan berkaitan skandal LCS kapal TLDM ini demi kesejahteraan kerajaan Keluarga Malaysia pimpinannya,” katanya lagi.

Pautan berkaitan:

https://ismaweb.net/2022/08/10/isu-lcs-mindef-akan-beri-kerjasama-penuh-kepada-badan-siasatan (https://ismaweb.net/2022/08/10/isu-lcs-mindef-akan-beri-kerjasama-penuh-kepada-badan-siasatan/)


Sudahlah ahli politik kerajaan langgar SOP, kini pembangkang juga sama

BANGI, 24 Zulhijjah 1442H, Selasa – Perarakan yang dilakukan oleh ahli politik pembangkang semalam, hanya akan mencetuskan dampak yang negatif kepada persepsi masyarakat.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, sebelum ini rakyat sudah melihat ahli politik di pihak kerajaan bertindak melanggar prosedur operasi standard (SOP) Pelan Pemulihan Negara (PPN), kini rakyat disajikan pula dengan kelakuan yang sama daripada pihak pembangkang.

“Sudahlah ahli-ahli politik kerajaan tanpa segan silu melanggar SOP sesuka hati secara berkali-kali, kali ini ahli-ahli politik pembangkang pula melanggar SOP beramai-ramai dengan melakukan himpunan. Kata orang, cukuplah satu pakej.

“Kita sudah lihat, bagaimana ahli-ahli politik melanggar SOP dengan membuat majlis-majlis tertutup secara curi-curi yang akhirnya ramai rakyat marhaen turut mengikutinya sehingga mencetuskan kluster-kluster baharu.

“Lihatlah apa yang terjadi di Terengganu baru-baru ini. Saya yakin mereka akan berhujah, ‘menteri boleh, kenapa kami tak boleh?’,” katanya dalam satu kenyataan, hari ini.

Melihat kepada tindakan ahli-ahli politik melakukan himpunan sebagaimana yang berlaku di Dataran Merdeka semalam, Aminuddin berkata, beliau yakin selepas ini akan lebih banyak siri-siri himpunan jalanan tercetus oleh rakyat marhaen tatkala keadaan wabak COVID-19 sedang menular ini.

Malah, katanya, ada juga yang sudah mula menggunakan hujah hak untuk berhimpun sebagai sebahagian daripada hak asasi manusia yang perlu dilindungi.

“Sehingga ada yang menghantar petugas untuk memantau agar hak itu diberikan secara bebas.

“Ingatlah, pemimpin adalah cerminan masyarakat; baik pemimpin kerajaan, pemimpin pembangkang, mahupun pemimpin NGO,” katanya.

Semalam, Ahli-ahli Parlimen daripada pihak pembangkang mula berkumpul di Dataran Merdeka kira-kira jam 10 pagi apabila cubaan mereka untuk memasuki bangunan Parlimen yang dijadualkan jam 9.30 pagi tidak berjaya.

Semua ahli parlimen pembangkang daripada DAP, PKR, Amanah, Ikatan Demokratik Malaysia (Muda), Parti Pejuang Tanah Air (Pejuang), Warisan, Parti Sarawak Bersatu dan Upko berkumpul untuk mendesak pengunduran Perdana Menteri Muhyiddin Yassin dan Kabinetnya.

Kumpulan itu bersurai secara aman pada jam 11 pagi selepas Datuk Seri Anwar Ibrahim Anwar membuat ucapan ringkas.


Lakonan mantap! Warganet selar Hannah Yeoh musang berbulu ayam

BANGI, 2 Jamadilawal 1443H, Rabu – Tindakan ‘non muslim’ memakai tudung bukan perkara mengejutkan, namun hangat diperkatakan selepas wakil rakyat parti tamak haloba DAP, Hannah Yeoh mengenakan tudung ketika memasuki sebuah masjid.

Ahli Parlimen Segambut itu seolah-olah mengulangi ‘babak’ sama pada suatu ketika dahulu sekali gus dikecam ramai pihak kerana didakwa hanya mahu memancing undi Melayu.

Bahkan, tindakan Hannah memakai tudung ketika menyertai satu majlis di dalam kawasan masjid turut mengundang rasa kurang senang daripada rakan seperjuangannya.

Isu berkenaan turut menarik perhatian rata-rata netizen yang mengibaratkan Hannah sebagai ‘musang berbulu ayam’, justeru meminta rakyat untuk tidak mudah tertipu dengan adegan pemimpin DAP ini.

“Kalau nak menyantuni Melayu, tak payah berlakon. Jika tak ada keperluan penting tak perlu masuk masjid,” kata Lala.

“Lakonan yang mantap!,” tulis Belalang hitam secara ringkas.

“Kita puji keperibadian beliau tapi kita tetap kena berhati-hati. Musang berbulu ayam,” tulis Seraimie Amir.

“Jangan tertipu wahai Melayu Islam,” demikian pula kata Tamizi Ibrahim.

Sebahagian netizen juga mengetengahkan seperti isu ini seperti tindakan pengasas Singapura, Lee Kuan Yew yang memakai songkok didakwa untuk memenangi hati orang Melayu.

“Teringat dekat Singapura dulu, Lee Kuan Yew pangkai songkok,” sindir M Hafizzuddin Ju’ma.

“Jangan lupa sejarah. Lee Kuan Yew dulu siap bersongkok bila nak dapat sokongan Melayu,” kata Careray Dacascos

“Dulu zaman PAP Singapura, Lee Kuan Yew pakai songkok kempen di kalangan orang Melayu. Lepas menang Melayu ditindas.

“DAP, tulisan Jawi 3 muka surat pun dituduhnya Islam rasis, maka kalau tak ambil iktibar pasal Hannah Yeoh ini, baik pegi hijrah Singapura baru tahu langit tinggi rendah,” kata Aminuddin Abu Hassan.


Amaran keselamatan Jepun mengenai ancaman tak berasas

KUALA LUMPUR, 7 Safar 1443H, Selasa – Amaran keselamatan yang dikeluarkan oleh Kerajaan Jepun melalui kedutaannya di negara Asia Tenggara adalah bersandarkan kepada sebuah platform media dan tidak mempunyai asas yang kukuh, kata Menteri Kanan Pertahanan, Datuk Seri Hishammuddin Tun Hussein.

Hishammuddin berkata, maklumat daripada risikan Angkatan Tentera Malaysia, beliau mengesahkan amaran berkenaan sesuatu isu yang tidak perlu dibimbangkan.

“Malah Ketua Polis Negara (Datuk Seri Acryl Sani Abdullah Sani) telah memberi kenyataan bahawa ia (amaran berkenaan) tiada asas langsung berkait dengan pengganas-pengganas.

“Saya akan lihat Wisma Putra dan tanya apa asas kerajaan Jepun mengeluarkan kenyataan berkenaan,” katanya dalam sidang media khas Menteri Kuartet COVID-19 di bangunan Parlimen di sini hari ini.

Semalam, Polis Diraja Malaysia tidak mengesan atau menerima sebarang maklumat mengenai ancaman keselamatan terhadap mana-mana rumah ibadat dan kawasan tumpuan ramai di negara ini.

Sebelum itu Kedutaan Jepun di sini, mengesahkan telah mengeluarkan amaran kepada rakyatnya di Malaysia mengenai kemungkinan berlaku serangan pengganas di rumah ibadat dan kawasan tumpuan ramai di beberapa negara Asia Tenggara.

Menurut laporan berkenaan, Kementerian Luar Jepun telah menasihatkan semua rakyatnya di Indonesia, Filipina, Singapura, Malaysia, Thailand dan Myanmar untuk mengelak berada berdekatan dengan kemudahan keagamaan dan kawasan-kawasan sesak lain.

Amaran itu memetik laporan perisikan dan kemungkinan terdapat serangan ke atas rumah ibadat dan tempat perhimpunan besar-besaran di rantau ini.

Terdapat kira-kira 31,000 warga Jepun tinggal di Malaysia. – Bernaama


RON97 naik 11 sen seliter

BANGI, 15 Zulkaedah 1443H, Rabu – Harga runcit petrol RON97 naik 11 sen seliter manakala harga RON95 dan diesel kekal bagi tempoh 16 hingga 22 Jun ini.

Kementerian Kewangan dalam kenyataan hari ini memaklumkan, harga baharu RON97 berkuat kuasa esok adalah RM4.83 sen seliter.

“Harga runcit bagi RON95 dan diesel masing-masing kekal pada paras RM2.05 dan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk meningkat melebihi paras harga siling ditetapkan,” katanya.

Katanya lagi, kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Kembalikan semangat hayati Rukun Negara

PUTRAJAYA, 28 Muharram 1442H, Rabu – Suatu masa dahulu, gam dan batang lidi merupakan barang yang mesti dibawa ke sekolah, setiap kali menjelang Hari Kemerdekaan.

Murid akan melukis sendiri bendera menggunakan pensil warna atau krayon sebelum dilekatkan pada batang lidi menggunakan gam, dan bukannya dibeli dengan mudah seperti sekarang, kata Menteri Perpaduan Negara Datuk Halimah Mohamed Sadique, ketika mengimbau saat manisnya menjadi pendidik di Sekolah Kebangsaan Assunta Convent, Kuantan, Pahang, sebelum menceburi dunia politik.

Beliau berkata, kemeriahan sambutan Hari Kemerdekaan atau kini dikenali sebagai Hari Kebangsaan, akan disambung dengan nyanyian lagu Negaraku dan melafaz ikrar Rukun Negara di dalam kelas.

Proses menghasilkan bendera itu menurut beliau adalah proses pembelajaran, yang membolehkan pelajar memahami maksud setiap jalur merah putih, warna biru serta bintang dan bulan sabit berwarna kuning, pada Jalur Gemilang.

“Walaupun pada pandangan orang lain ia hanya sekadar aktiviti melukis bendera, situasi pada waktu itu amat berbeza, kerana penghayatan murid-murid terhadap prinsip Rukun Negara amat tinggi dan keterujaan mereka amat jelas terpancar,” katanya.

Yakin bahawa kunci perpaduan adalah melalui penghayatan kepada Rukun Negara, beliau nekad untuk mengembalikan semangat dan penghayatan kepada lima prinsip yang terkandung dalam falsafah negara itu, sama seperti dahulu.

“Seperti orang lama sebut, balik kepada asal. Jadi kena lihat kembali semangat suatu masa dahulu, bagaimana untuk mengembalikannya semula.

“Ini supaya Rukun Negara bukan saja terletak di kulit buku, bukan hiasan tapi sepatutnya diamalkan, dan untuk mengamalkan ia perlu dihayati dulu,” katanya ketika ditemu bual dalam dokumentari khas Bernama bertajuk ‘Rukun Negara: A Nation United’ (Rukun Negara: Sebuah Negara Bersatu), di sini, baru-baru ini.

Dokumentari dua episod itu diterbitkan Bernama, bersempena dengan ulang tahun ke-50 Rukun Negara yang disiarkan antara 31 Ogos sehingga 19 Sept di BernamaTV di Saluran 502 ASTRO, Njoi 502, UnifiTV 631 dan MyFreeView 121, selain laman Facebook rasmi BernamaTV dan saluran YouTube.

Menyedari hakikat ia perlu dipupuk sejak dari usia awal kanak-kanak, usaha diambil pihak kementeriannya dengan menubuhkan jawatankuasa pendidikan Rukun Negara, yang dipengerusikan Ketua Setiausaha (KSU) Kementerian Perpaduan Negara dengan dianggotai KSU daripada Kementerian Komunikasi dan Multimedia, Kementerian Pengajian Tinggi dan Kementerian Pendidikan.

Peranannya antara lain meneliti cadangan bagi menerapkan pendidikan Rukun Negara dalam kurikulum sekolah dari peringkat Tabika, sekolah rendah, sehinggalah ke sekolah menengah, dalam usaha memupuk penghayatan terhadap Rukun Negara dan menguatkan perpaduan dalam negara.

“Dulu ada pendidikan Tatarakyat, kita belajar segalanya mengenai raja kita, bendera kita dan perkara yang perlu kita tahu sebagai warganegara.

“Atas dasar itu kita nak wujudkan kembali pendidikan Rukun Negara, dengan pindaan kepada sistem pendidikan negara,” katanya.

Sementara proses itu dimuktamadkan katanya, Kelab Rukun Negara yang terdapat di 6,621 sekolah rendah dan menengah selain 172 Sekretariat Rukun Negara di institut pengajian tinggi dan swasta, akan diperkukuh dengan menjalankan pelbagai program, bagi menyemarakkan kefahaman dan kepentingan tentang Rukun Negara.

Selain itu beliau berkata, kerajaan juga kini sedang menyediakan Pelan Tindakan Perpaduan Negara 2021-2025, dengan segala pandangan dan aspirasi rakyat akan dikumpul menerusi program jerayawara, dan dijangka selesai pada bulan ini.

“Kita sudah bentang kertas pelaksanaan maklum balas Pelan Tindakan Perpaduan Negara 2021-2025 kepada (mesyuarat) Kabinet (baru-baru ini), dan pelancaran kempen maklum balas itu akan dilaksanakan oleh semua negeri.

“Saya teruja kerana kempen maklum balas Pelan Tindakan Perpaduan Negara ini disambut baik semua negeri. Ini kerana apabila kita berbicara soal perpaduan, ia jadi tanggungjawab bersama tidak kira fahaman politik. Maknanya bila bicara soal perpaduan ia merentasi semua,” katanya.

Halimah berkata sebuah Majlis Penasihat Perpaduan Negara turut ditubuhkan, bagi memperkukuh perpaduan dan integrasi nasional dalam kalangan rakyat di negara ini.

Beliau berkata ia bertanggungjawab menasihati kerajaan melalui kementerian berkaitan hal ehwal perpaduan, serta membincangkan isu perpaduan, usaha penyatuan nasional dari pelbagai sudut dan mencadangkan kaedah penyelesaian terbaik, bagi menangani isu dan cabaran perpaduan dalam memperkukuh agenda perpaduan nasional.

“Kita harap dengan struktur yang ada ini, akan dapat membantu kementerian saya untuk menjadikan harapan rakyat dan aspirasi negara, ke arah melahirkan agenda perpaduan nasional yang mantap.

“Saya juga berharap kita dapat mewujudkan rukun perpaduan rakyat Malaysia berteraskan kepada Rukun Negara dan saya harap ia dapat diterjemahkan dalam perancangan yang sedang kita laksanakan,” katanya.

Rukun Negara diisytiharkan pada 31 Ogos 1970 oleh Yang di-Pertuan Agong keempat, Almarhum Tuanku Ismail Nasiruddin Shah Ibni Almarhum Sultan Zainal Abidin.

Lima prinsip terkandung dalam Rukun Negara adalah, Kepercayaan Kepada Tuhan; Kesetiaan Kepada Raja dan Negara; Keluhuran Perlembagaan; Kedaulatan Undang-Undang; Kesopanan dan Kesusilaan. – Bernama


Solat jemaah tanpa penjarakan sosial dinanti umat Islam

BANGI, 6 Syaaban 1443H, Rabu – Jabatan Perdana Menteri (Hal Ehwal Agama) menyambut baik pengumuman Perdana Menteri, Datuk Seri Ismail Sabri Yaakob berhubung Fasa Peralihan Ke Endemik bermula 1 April depan.

Menterinya, Senator Datuk Idris Ahmad berkata, pengumuman semalam itu adalah terjemahan kepada kejayaan usaha-usaha kerajaan bagi menangani krisis kesihatan COVID-19, selain kerjasama erat daripada Keluarga Malaysia.

Bahkan katanya, pengumuman Perdana Menteri berkaitan aktiviti solat jemaah di masjid atau surau boleh dilaksanakan tanpa penjarakan sosial adalah sesuatu yang amat dinantikan oleh umat Islam.

“Pengumuman ini dibuat berasaskan fakta dan data, juga setelah mengambil kira pelbagai faktor termasuk penilaian risiko daripada Kementerian Kesihatan Malaysia (KKM) dan pandangan yang dikemukakan Jabatan Kemajuan Islam Malaysia (JAKIM).

“Ia adalah berita gembira buat umat Islam untuk menyambut bulan Ramadan nanti. Walaubagaimanapun, pelaksanaan perkara ini dan SOP akhir untuk masjid atau surau tertakluk kepada ketetapan pihak berkuasa agama negeri-negeri,” katanya menerusi satu kenyataan, hari ini.

Susulan perkembangan itu, Idris berharap agar institusi masjid dan surau terus dimakmurkan dengan aktiviti ibadah, majlis dan halaqah ilmu serta lain-lain program pembinaan modal insan dan kemasyarakatan.

Katanya, ia amat penting untuk memperkukuh jati diri serta penghayatan beragama.

“Jabatan Perdana Menteri (Hal Ehwal Agama) ingin menyeru kepada umat Islam untuk terus berdoa serta bermunajat agar rakyat dan negara terus dipelihara daripada sebarang kemudaratan dan bencana.

“Adalah dicadangkan kepada masjid dan surau untuk terus mengadakan solat hajat bagi memohon kesejahteraan dan keselamatan buat rakyat dan negara,” sarannya.

Pautan terdahulu;


Dua maut struktur besi kren jatuh di Alam Damai, Cheras

KUALA LUMPUR,  7 Syaaban 1442H, Isnin – Dua maut manakala dua cedera parah dalam kejadian struktur besi kren pembinaan lebuh raya jatuh berhampiran Puncak Banyan, Persiaran Alam Damai, Cheras, pagi tadi.

Pusat Gerakan Operasi Jabatan Bomba dan Penyelamat Malaysia (JPBM) Kuala Lumpur dalam kenyataan hari ini berkata, pihaknya menerima panggilan kecemasan berhubung insiden itu pada 8.45 pagi.

“Setibanya pasukan bomba di lokasi mendapati struktur besi kren launcher pembinaan lebuh raya jatuh dan menghempap sebuah kereta jenis Perodua Bezza.

“Seorang warga tempatan yang merupakan pemandu kereta mengalami kecederaan parah kerana kereta mangsa dihempap struktur besi kren berkenaan.

“Tiga lagi mangsa merupakan pekerja projek pembinaan tersebut dan dipercayai dua daripada mereka jatuh setinggi 120 kaki dan disahkan meninggal dunia,” demikian menurut kenyataan itu.

Kenyataan itu memaklumkan,  seorang lagi mangsa masih tersangkut di landasan pembinaan lebuh raya dan kerja-kerja menyelamat mangsa sedang dijalankan oleh anggota bomba. -Bernama